open-index/open-wikipedia-markdown huggingface dataset:
കൂരോപ്പട

കേരളത്തിൽ കോട്ടയം ജില്ലയിലെ കൂരോപ്പട പഞ്ചായത്തിൽ സ്ഥിതി ചെയ്യുന്ന ഒരു ഗ്രാമമാണ് **കൂരോപ്പട**. കോട്ടയം പട്ടണത്തിൽ നിന്നും ഏകദേശം 18 കിലോമീറ്റർ കിഴക്ക് സ്ഥിതി ചെയ്യുന്ന  ഈ ഗ്രാമം കോട്ടയം താലൂക്കിന്റെ ഭാഗമാണ്. കൂരോപ്പടയ്ക്ക് ഏറ്റവും അടുത്ത റെയിൽവേ സ്റ്റേഷനുകൾ കോട്ടയം (18 കിലോമീറ്റർ) ചങ്ങനാശ്ശേരി (27 കിലോമീറ്റർ) എന്നിവയാണ്.  ഏറ്റവും അടുത്ത വിമാനത്താവളം,  ഏകദേശം 94 കിലോമീറ്റർ അകലെയുള്ള കൊച്ചി അന്താരാഷ്ട്ര വിമാനത്താവളം (നെടുമ്പാശ്ശേരി) ആണ്.

## പുറംകണ്ണികൾ
*http://www.smcim.smonline.org/kooroppada/ 
*http://www.onefivenine.com/india/villages/Kottayam/Pampady/Kooroppada
*http://villages.ws/india/kerala/kottayam/kooroppada_pampady_0224476.htm
*http://www.distancesbetween.com/distance-between/distance-from-kooroppada-to-kottayam-kerala/251438/r3/
*http://www.google.co.in/search?q=kooroppada&hl=en&client=firefox-a&hs=9s7&rls=org.mozilla:en-US:official&prmd=imvns&tbm=isch&tbo=u&source=univ&sa=X&ei=XrGZTvaKJ4LqrAecy_3ADg&ved=0CJkBELAE&biw=1024&bih=548 Images for kooroppada 

വർഗ്ഗം:കോട്ടയം ജില്ലയിലെ ഗ്രാമങ്ങൾ
അപ്പാസാഹിബ്

നാഗ്പൂരിലെ മുൻഭരണാധികാരിയായിരുന്നു **അപ്പാസാഹിബ്**. നാഗ്പൂർ രാജാവായ രഘുജിഭോൺസ്ളെയുടെ നിര്യാണാനന്തരം ബുദ്ധിമാന്ദ്യം സംഭവിച്ച പർസാജി രാജാവായപ്പോൾ അപ്പാസാഹിബ് റീജന്റായി. 1816 മേയിൽ നാഗ്പൂർ സബ്സിഡിയറി സഖ്യത്തിൽ ഒപ്പുവച്ചു. പർസാജിയെ വധിച്ചശേഷം നാഗ്പൂരിൽ സ്വയം അധികാരം ഏറ്റെടുത്ത അപ്പാസാഹിബ് മൂന്നാം മറാഠായുദ്ധത്തെ (1817-18) ത്തുടർന്ന് നാഗ്പൂരിലെ ബ്രിട്ടിഷ് റസിഡന്റിന്റെ ആസ്ഥാനം ആക്രമിച്ചു. 1817 ഡിസംബർ 16-ന് സീതാബർദിയിൽ നിലയുറപ്പിച്ചിരുന്ന ഇംഗ്ലീഷുസൈന്യം അപ്പാസാഹിബിനെ തോല്പിച്ചതിനെത്തുടർന്ന് അപ്പാസാഹിബ് പഞ്ചാബിൽ അഭയം തേടി. 1818 സന്ധിയനുസരിച്ച് നർമദാനദിക്ക് വടക്കുള്ള പ്രദേശം ഇംഗ്ലീഷുകാർക്ക് വിട്ടുകൊടുക്കേണ്ടിവന്നു. നാട്ടിലേക്കു മടങ്ങിവന്ന അപ്പാസാഹിബ് ശേഷിച്ച പ്രദേശത്തെ നാമമാത്രഭരണാധികാരിയായി. പേഷ്വാബാജിറാവു II-ആമനുമായി ബ്രിട്ടീഷുകാർക്കെതിരായി ഗൂഢാലോചന നടത്തിയെന്നാരോപിച്ചുകൊണ്ട് ബ്രിട്ടീഷുകാർ ഇദ്ദേഹത്തെ സ്ഥാനഭ്രഷ്ടനാക്കി. 1848 ഏപ്രിൽ 5-ന് അപ്പാസാഹിബ് നിര്യാതനായി.

## പുറംകണ്ണികൾ
*http://books.google.co.in/books?id=RzUSAAAAYAAJ&pg=PA103&lpg=PA103&dq=Appa+Sahib&source=bl&ots=djusIhtr7e&sig=VBjcJf2JEZN7q1zZwSGG_VOwQ7k&hl=en&ei=VC6ZTraLDJGsrAfKxtTzAw&sa=X&oi=book_result&ct=result&resnum=8&ved=0CEcQ6AEwBw#v=onepage&q=Appa%20Sahib&f=false House of Commons papers, Volume 8
*http://books.google.co.in/books?id=klcOAAAAQAAJ&pg=PA9&lpg=PA9&dq=Appa+Sahib&source=bl&ots=zHfooO_HyK&sig=KHAauTY4SaPRO_oKFWOrtnXLcuo&hl=en&ei=VC6ZTraLDJGsrAfKxtTzAw&sa=X&oi=book_result&ct=result&resnum=4&ved=0CDgQ6AEwAw#v=onepage&q=Appa%20Sahib&f=false The modern traveller: a popular description, geographical ..., Volume 3
സ്വാമി കൃഷ്ണാനന്ദ

ഹിന്ദു സന്യാസിയായിരുന്നു  **സ്വാമി കൃഷ്ണാനന്ദ** സരസ്വതി മഹാരാജ് (ഏപ്രിൽ 25, 1922 – നവംബർ 23, 2001).സ്വാമി ശിവാനന്ദയുടെ ശിഷ്യനായ അദ്ദേഹം യോഗാചാര്യനായിരുന്നു.നിരവധി ഹൈന്ദവ കൃതികൾ അദ്ദേഹം രചിട്ടുണ്ട്. തത്ത്വജ്ഞാനിയായ അദ്ദേഹം 1958 മുതൽ 2001 വരെ ഡിവൈൻ ലൈഫ് സൊസൈറ്റിയുടെ സെക്രട്ടറി കൂടി ആയിരുന്നു. 40-തിലധികം പുസ്തകങ്ങളുടെ രചയിതാവായ അദ്ദേഹം യോഗയെക്കുറിച്ചും, മതത്തെക്കുറിച്ചും, മെറ്റാഫിസിക്സിനെക്കുറിച്ചും പ്രഭാഷണം നടത്തിയിരുന്നു. കൃഷ്ണാനന്ദ തികഞ്ഞ ആദർശവാദിയും, സന്ന്യാസിയും, യോഗിയും, തത്ത്വചിന്തകനും ആയിരുന്നു.  
## അവലംബം

* http://www.swami-krishnananda.org/
* The American College Dictionary. *Vedanta*. New York: Random House, 1966. ISBN 1671608208
* Krishnananda, Swami. (1) *A Sacramental Life*. Rishikesh: Yoga Vedanta Forest Academy Press. 2004

വർഗ്ഗം:ഹൈന്ദവാചാര്യന്മാർ
വർഗ്ഗം:ഹിന്ദുമതം - അപൂർണ്ണലേഖനങ്ങൾ
വർഗ്ഗം:1922-ൽ ജനിച്ചവർ
റമ്മി

രണ്ടോ അതിലധികമോ ആളുകൾക്ക് കളിക്കാവുന്ന ഒരു ചീട്ടുകളിയാണ് **റമ്മി**. ചൈനീസ് ചീട്ടുകളിയായ ഖാൻഹൂവിൽനിന്നുമാണ് റമ്മി ഉരുത്തിരിഞ്ഞതെന്ന് കരുതപ്പെടുന്നു.

റമ്മി കളിക്കുന്നത് 3 പെട്ടി ചീട്ടു കൊണ്ടാണ്. ഒരു റൗണ്ടിൽ 13 ചീട്ടുകൾ വീതം ഇടുന്നു. ബാക്കി ചീട്ട് നടുവിൽ വെയ്ക്കുന്നു. ഓരോ കളിയിലും ഒരു ചീട്ടിനെ ജോക്കർ ആയി തിരഞ്ഞെടുക്കുന്നു. നടുവിലെ ചീട്ട്ട്ടുകളിൽ നിന്നും ഒന്ന് എടുക്കുക. ആവശ്യമെങ്കിൽ കയ്യിൽ വെച്ച് പകരം ഒന്ന് കളത്തിൽ ഇടാം. A,2,3,4,5,6,7,8,9,10,J,Q,K,A എന്നീ ക്രമത്തിൽ ചീട്ടുകൾ ക്രമീകരിക്കേണ്ടതുണ്ട്. ഇങ്ങനെ ക്രമീകരിക്കുമ്പോൾ ഒരേ പോലെയുള്ള പുള്ളികളും വരേണ്ടതുണ്ട്.

#### റമ്മി-സ്റ്റൈൽ ഗെയിമുകളുടെ പൊതു സവിശേഷതകൾ

##### ഡീൽ
വ്യതിയാനത്തെ ആശ്രയിച്ച്, ഓരോ കളിക്കാരനും 52 കാർഡുകളുടെ സ്റ്റാൻഡേർഡ് ഡെക്ക്, ഒന്നിൽ കൂടുതൽ ഡെക്ക് അല്ലെങ്കിൽ നിർദ്ദിഷ്ട ഗെയിമുകൾക്കായി ഉപയോഗിക്കുന്ന പ്രത്യേക ഡെക്ക് കാർഡുകൾ എന്നിവയിൽ നിന്ന് ഒരു നിശ്ചിത എണ്ണം കാർഡുകൾ ലഭിക്കും. അൺ-ഡീൽ‌ഡ് കാർ‌ഡുകൾ‌ ഒരു ഫെയ്‌സ് ഡ down ൺ‌ സ്റ്റാക്കിൽ‌ നടുക്ക് സ്ഥാപിച്ചിരിക്കുന്നു, അത് സ്റ്റോക്ക് എന്നറിയപ്പെടുന്നു. മിക്ക വ്യതിയാനങ്ങളിലും, കളിക്കാർ നിരസിക്കുന്ന അല്ലെങ്കിൽ കാർഡുകൾ ചൊരിയുന്ന സ്റ്റോക്കിന് അടുത്തായി ഒരൊറ്റ കാർഡ് മുഖം തിരിക്കും, ഇതിനെ നിരസിക്കൽ ചിത എന്ന് വിളിക്കുന്നു. രണ്ടോ മൂന്നോ നാലോ കളിക്കാരുമായി കളിക്കുന്ന 10 കാർഡുകൾ റമ്മിയിൽ, ഓരോ കളിക്കാരനും പത്ത് കാർഡുകൾ ലഭിക്കും. അഞ്ച് കളിക്കാരുള്ള റമ്മി ഗെയിമുകളിൽ, ഓരോ കളിക്കാരനും ആറ് കാർഡുകൾ നൽകുന്നു. 500 റമ്മിയിൽ, ഓരോ കളിക്കാരനും ഏഴ് കാർഡുകൾ നൽകുന്നു. ഇന്ത്യൻ റമ്മിയിൽ, ഓരോ കളിക്കാരനും 13 കാർഡുകൾ കൈകാര്യം ചെയ്യുന്നു.

## അവലംബം


വർഗ്ഗം:ചീട്ടുകളികൾ
അപ്പിയാ അഡോൾഫെ

സ്വിസ് സംഗീതജ്ഞനും നാടകവേദി പരിഷ്കർത്താവുമായിരുന്നു **അപ്പിയ അഡോൾഫെ** (ഇംഗ്ലീഷ്:Adolphe Appia). ജനീവയിലും വിവി(Vevey)യിലും സെക്കൻഡറി വിദ്യാഭ്യാസം പൂർത്തിയാക്കിയശേഷം അപ്പിയ ഡ്രെസ്ഡൻ, ലീപ്സിഗ്, ബെറൂത്ത് എന്നീ സ്ഥലങ്ങളിൽനിന്നും സംഗീതത്തിൽ ഉപരിപഠനം നടത്തി. ദൃശ്യരംഗവേദിയിൽ പരിവർത്തനങ്ങൾ നടത്താനായി ഇദ്ദേഹം വിയന്നായിലും ഡ്രെസ്ഡനിലും പഠനങ്ങൾ നടത്തി. 1895-ൽ അഭിനയവേദിയെ സംബന്ധിച്ചു വിപ്ലവകരമായ ആശയങ്ങൾ ഉൾക്കൊള്ളുന്ന ഒരു പ്രബന്ധം പ്രസിദ്ധപ്പെടുത്തി. ലാ മിസേ-എൻ-സീനേ ദൂ ദ്രാമെ വാഗ്നെറിയൻ (La mise-en-scene du drame Wagnerien) എന്ന പ്രസ്തുത പ്രബന്ധം വഴി ഇദ്ദേഹം ഉന്നയിച്ച നിർദ്ദേശങ്ങൾ വാഗ്നറുടെ സംഗീതിക (opera)യെ സംബന്ധിച്ച വിമർശനത്തിന്റെ രൂപത്തിലായിരുന്നു. സംഗീതവും ദൃശ്യവേദിയുമായുള്ള സമന്വയത്തിന്റെ അഭാവം ചൂണ്ടിക്കാണിച്ച് പുതിയ അവതരണ സമ്പ്രദായം ഇദ്ദേഹം നിർദ്ദേശിക്കുകയും അതിനുള്ള രൂപരേഖകൾ രചിച്ചു പ്രകാശിപ്പിക്കുകയും ചെയ്തു.

## രംഗവേദി സജ്ജീകരണം

അപ്പിയയുടെ രണ്ടാമത്തെ കൃതി ദ് മുസിക് ഉൻഡ് ദ് ഇൻസെനീറുങ് (Die Musik und Die Inscenierung -1899) മ്യൂണിച്ചിൽ പ്രസിദ്ധപ്പെടുത്തി. നടന്റെ ചലനങ്ങൾ രംഗവാസികൾക്ക് വേണ്ടപോലെ കാണത്തക്കവണ്ണം രംഗവേദി സജ്ജീകരിക്കുക, നടന് ആവശ്യമായ സ്ഥലസൌകര്യം ഉണ്ടാക്കിക്കൊടുക്കുക, സമുചിതമായ പ്രകാശവിന്യാസങ്ങൾ ഏർപ്പെടുത്തുക തുടങ്ങിയവയായിരുന്നു ഇദ്ദേഹത്തിന്റെ നിർദ്ദേശങ്ങൾ. പശ്ചാത്തല ചിത്രങ്ങൾക്ക് വലിയ പ്രാധാന്യം കല്പിച്ചില്ലെങ്കിലും വർണപ്രകാശത്തിന്റെ പ്രാധാന്യം ഇദ്ദേഹം ഊന്നിപ്പറഞ്ഞു. ഈ വസ്തുതകൾ രംഗവേദിക്കാവശ്യമായ സ്ഥലവിസ്തൃതിക്ക് പ്രാധാന്യം നൽകി. 1921-ൽ ജനീവയിൽ പ്രസിദ്ധപ്പെടുത്തിയ ഒരു കൃതിയിൽ ഈ കാര്യങ്ങൾ ഇദ്ദേഹം സവിസ്തരം പ്രതിപാദിച്ചിട്ടുണ്ട്. ദൃശ്യവേദിയെ സംബന്ധിച്ചുള്ള ഇദ്ദേഹത്തിന്റെ അഭിപ്രായങ്ങൾ പല ലേഖനങ്ങളിലും രേഖപ്പെടുത്തിയിട്ടുണ്ട്. നാടകവേദിയിൽ വിപ്ലവാത്മകമായ പരിവർത്തനങ്ങൾ ഉളവാക്കിയ ഒരു പ്രവാചകനായിട്ടാണ് അപ്പിയയെ കരുതിവന്നത്. ജാക്വിസ്ദാൻ ക്രോസേയുടെ സഹകരണത്തോടുകൂടി ഇദ്ദേഹം ഹെല്ലറായിലുള്ള സ്വന്തം വിദ്യാലയങ്ങളിൽ നിരവധി പരീക്ഷണനാടകങ്ങളും നൃത്തവിശേഷങ്ങളും അവതരിപ്പിച്ചിട്ടുണ്ട്. 1923-24 വർഷത്തിൽ ട്രിസ്റ്റാനും ഇസോൾദേയും എന്ന ഓപ്പറ മിലാൻ കലാമേളയിൽ ഇദ്ദേഹം അവതരിപ്പിച്ചു. അടുത്തവർഷം മറ്റു രണ്ടു ഓപ്പറകളും ഇദ്ദേഹത്തിന്റെ നിർദ്ദേശപ്രകാരം ബേസിലിലെ ഓപ്പറാഹൌസിൽ അവതരിപ്പിക്കപ്പെടുകയുണ്ടായി. രംഗവേദി സംബന്ധിച്ച് ഇദ്ദേഹം വരച്ച ചിത്രങ്ങൾ സഹിതമുള്ള ഒരു സ്മാരകഗ്രന്ഥം ഇദ്ദേഹത്തിന്റെ മരണശേഷം 1929-ൽ പ്രകാശിപ്പിക്കപ്പെട്ടു.

## അവലംബം

## പുറംകണ്ണികൾ
*http://www.monsalvat.no/appia.htm
*http://www.bookrags.com/biography/adolphe-appia/
*http://summerdalcroze.com/pdf/Appia-Biography.pdf
*http://www.slideshare.net/matthawthorn/adolphe-appia
അപ്പിയാൻ

റോമൻ ചരിത്രകാരനായിരുന്നു **അപ്പിയാൻ**‍(, *Appianós Alexandreús*; ;). എ.ഡി. 2-ആം നൂറ്റാണ്ടിലാണ് ഇദ്ദേഹത്തിന്റെ ജീവിതകാലം. ട്രാജൻ ചക്രവർത്തിയുടെ (53-117) ഭരണകാലത്ത് (98-117) ഇദ്ദേഹം അലക്സാണ്ട്രിയയിൽനിന്നു റോമിൽ എത്തി. ഹാഡ്രിയൻ ചക്രവർത്തിയുടെയും (76-138) അന്റോണിനസ് പയസ് ചക്രവർത്തിയുടെയും (86-161) കീഴിൽ അപ്പിയാൻ സേവനം അനുഷ്ഠിച്ചതായി കരുതപ്പെടുന്നു. ഇദ്ദേഹത്തിന് പ്രൊക്യുറേറ്റർ (Procurator) പദവി ലഭിച്ചിരുന്നു. ഗ്രീക് ഭാഷയിലുള്ള റൊമൈക്കാ (Romaika) എന്ന റോമൻ ചരിത്രത്തിന്റെ കർത്താവെന്ന നിലയ്ക്കാണ്, ഇദ്ദേഹത്തിന്റെ പ്രശസ്തി. റോമിന്റെ ആദ്യകാലം മുതൽ അഗസ്റ്റസ് ചക്രവർത്തിയുടെ കാലം (എ.ഡി. 14) വരെയുള്ള റോമൻ ചരിത്രമാണ് ഇതിലെ പ്രതിപാദ്യം. റോമാക്കാർ കീഴടക്കി ഭരിച്ചിരുന്ന ജനങ്ങളെപ്പറ്റിയും ഈ ചരിത്രഗ്രന്ഥത്തിൽ പരാമർശിച്ചിട്ടുണ്ട്. ഒട്ടാകെ 24 ഗ്രന്ഥങ്ങൾ ഇദ്ദേഹത്തിന്റേതായിട്ടുണ്ടെങ്കിലും ഇവയിൽ പലതും ഇന്ന് ലഭ്യമല്ല.

## പുറംകണ്ണികൾ
*http://www.livius.org/ap-ark/appian/appian.html 
*http://www.livius.org/ap-ark/appian/appian_preface_1.html
വടക്കൻ അയർലണ്ട്

യുണൈറ്റഡ് കിങ്ഡത്തിലെ നാലു രാജ്യങ്ങളിൽ ഒന്നാണ് **വടക്കൻ അയർലണ്ട്** അഥവാ **നോർത്തേൺ അയർലണ്ട്**. അയർലണ്ട് ദ്വീപിന്റെ വടക്ക്-കിഴക്ക് പ്രദേശത്തുള്ള വടക്കൻ അയർലണ്ട് യൂറോപ്യൻ യൂണിയണിൽ ഉൾപ്പെടുന്ന റിപ്പബ്ലിക്ക് ഓഫ് അയർലണ്ടുമായി തെക്കോട്ടും പടിഞ്ഞാറോട്ടും അതിർത്തി പങ്കിടുന്നു. ബ്രിട്ടീഷ് അഥവാ പ്രൊട്ടസ്റ്റന്റ് മേൽക്കൈയുള്ള പ്രദേശമാണ് പ്രകൃതി മനോഹരമായ ഈ ചെറുരാജ്യം. ബെൽഫാസ്റ്റ് തലസ്ഥാനവും ഏറ്റവും വലിയ നഗരവുമാണ്. ഡെറി അഥവാ ലണ്ടൺഡറി മറ്റൊരു നഗരമാണ്. ആറ് കൌണ്ടികളാണ് നോർത്തേൻ അയർലണ്ടിൽ ഉള്ളത്. കർഷകരുടെ നാടാണ് ഈ രാജ്യം.

## അവലംബം



വർഗ്ഗം:യൂറോപ്യൻ രാജ്യങ്ങൾ
വർഗ്ഗം:വടക്കൻ അയർലണ്ട്
വർഗ്ഗം:പടിഞ്ഞാറൻ യൂറോപ്പ്
വർഗ്ഗം:അയർലന്റ്
നിയമവിരുദ്ധസംഘം

ഒരു പൊതുഉദ്ദ്യേശ്യം നിറവേറ്റുന്നതിന്  അഞ്ചോ അതിലധികം ആളുകൾ ഒത്തുചേർന്ന് കുറ്റം നടത്തുമ്പോൾ അത് ഒരു നിയമവിരുദ്ധസംഘമായി മാറുന്നു. 

### ഇന്ത്യൻ ശിക്ഷാനിയമത്തിൽ

ഇന്ത്യൻ ശിക്ഷാനിയമത്തിലെ  പൊതുപ്രശാന്തിക്കെതിരായ കുറ്റങ്ങളെ കുറിച്ച് പറയുന്ന അദ്ധ്യായം 8ൽ 141-)0 നമ്പർ വകുപ്പിൽ താഴെ പറയുന്ന തരത്തിൽ ഏതെങ്കിലും വിധത്തിൽ അഞ്ചോ അതിലധികമോ ആളുകൾ ചേർന്ന് പൊതു ഉദ്ദ്യേശത്തോടെ കുറ്റം ചെയുമ്പോൾ അത് നിയമവിരുദ്ധസംഘമായി തീരുന്നു.

**ഒന്നാമതായി** - കേന്ദ്ര സർക്കാരിന്റേയോ ഏതെങ്കിലും സംസ്താന സർക്കാരിന്റേയോ നിയമങ്ങൾ ഏതെങ്കിലും പബ്ലിക്ക് സെർവന്റ് പ്രയോഗിക്കുകയോ,നിർവ്വഹിക്കുകയോ ചെയ്യുമ്പോൾ ഭയപ്പെടുത്തുന്നതരത്തിലോ,കുറ്റകരമായ ബലപ്രയോഗത്താലോ,കുറ്റകരമായ ബലപ്രകടനത്താലോ ചെയ്താൽ

**രണ്ടാമതായി** - ഏതെങ്കിലും നിയമം അല്ലെങ്കിൽ നിയമനടപടികൾ നടത്തുന്നത് എതിർക്കുന്നത് 

**മൂന്നാമതായി** - ഏതെങ്കിലും ദ്രോഹമോ, കുറ്റകരമായ വസ്തുകയ്യേറ്റമോ മറ്റു കുറ്റമോ ചെയ്താൽ

**നാലാമതായി** - ഏതെങ്കിലും ആളുടെ നേർക്ക് കുറ്റകരമായ ബലപ്രയോഗമോ,ബലപ്രകടനത്താലോ എന്തെങ്കിലും വസ്തു കൈവശപ്പെടുത്തുകയോ അല്ലെങ്കിൽ ഏതെങ്കിലും ആൾക്കുള്ള വഴിനടപ്പവകാശത്തിന്റേയോ,വെള്ളം ഉപയോഗിക്കുവാനുള്ള അവകാശത്തിന്റേയോ,അയാളുടെ കൈവശത്തിലുള്ളതോ,അനുഭവത്തിലുള്ളതോ,അയാളിൽ നിക്ഷിപ്തമായ അവകാശത്തിന്റെ അനുഭവമോ അയാൾക്ക് ഇല്ലാതാക്കുമ്പോൾ

**അഞ്ചാമതായി** - ഏതെങ്കിലും ഒരാളെകൊണ്ട് നിയമപ്രകാരം ബാദ്ധ്യസ്തനല്ലാത്ത കാര്യം ചെയ്യിക്കുവാനോ, അല്ലെങ്കിൽ നിയമപ്രകാരം അയാൾക്ക് ചെയ്യുവാൻ അവകാശമുള്ള കാര്യം ചെയ്യിക്കുവാതിരിക്കുവാൻ കുറ്റകരമായ ബലപ്രയോഗത്താലോ,കുറ്റകരമായ ബലപ്രകടനത്താലോ നിർബദ്ധിക്കുമ്പോൾ
അപ്പീലധികാരി

അപ്പീൽ കേൾക്കുന്ന വ്യക്തി/കോടതിയെ **അപ്പീലധികാരി** എന്നു പറയുന്നു. മറ്റു കോടതികൾക്കുള്ള എല്ലാ അധികാരങ്ങളും അപ്പീൽ കോടതിയിലും നിക്ഷിപ്തമാണ്. കീഴ്ക്കോടതിയുടെ ഉത്തരവുകൾ ശരിവയ്ക്കുന്നതിനോ, അസ്ഥിരപ്പെടുത്തുന്നതിനോ, ഭേദഗതി ചെയ്യുന്നതിനോ അപ്പീലധികാരികൾക്ക് അർഹതയുണ്ട്. അപ്പീൽ ഹർജിയിൽ ഇല്ലാത്ത ഒരു വിഷയത്തെക്കുറിച്ചു വാദം കേൾക്കുന്നതിനും ഒരു കക്ഷിക്ക് അപ്പീൽ ഹർജി ബോധിപ്പിക്കുന്നതിന് താമസം നേരിട്ടാൽ പ്രസ്തുത താമസം മാപ്പുചെയ്തുകൊടുക്കുന്നതിനും അപ്പീലിനാസ്പദമായ ഉത്തരവോ, വിധിയോ നിർത്തിവയ്ക്കുന്നതിനും, അപ്പീൽ ഉത്തരവിന്മേൽ പ്രത്യക്ഷത്തിൽ എന്തെങ്കിലും പിശകുണ്ടെങ്കിൽ അത് തിരുത്തുന്നതിനും അപ്പീലധികാരിക്ക് അവകാശമുണ്ട്.

ഇന്ത്യയിലെ ക്രിമിനൽ-സിവിൽ നടപടിക്രമങ്ങളിൽ ഓരോതരം കേസുകളുടെയും അപ്പീലധികാരികൾ ആരൊക്കെയാണെന്ന് വിശദമായി വിവരിച്ചിട്ടുണ്ട്. ക്രിമിനൽ നടപടി ക്രമത്തിലെ 7-ആം ഭാഗം 31-ആം അധ്യായത്തിലെ 404 മുതൽ 431 വരെയുള്ള വകുപ്പുകൾ ക്രിമിനൽ അപ്പീലുകളെക്കുറിച്ച് പ്രതിപാദിക്കുന്നു. സിവിൽ അപ്പീലുകളെക്കുറിച്ച് വിവരിക്കുന്നത് സിവിൽനടപടിക്രമം 7-ആം ഭാഗത്തിലെ 96 മുതൽ 112 വരെയുള്ള വകുപ്പുകളിലാണ്. അതിൽതന്നെയുള്ള പട്ടികകളിൽ 41 മുതൽ 45 വരെയുള്ള ഉത്തരവുകളിൽ ഓരോ അപ്പീൽകോടതിയെയും അതതിന്റെ അധികാരപരിധികളെയും കുറിച്ച് വിശദമായി പ്രതിപാദിക്കുന്നു. ഇതിന് മൊത്തം 59 വകുപ്പുകളാണ് നീക്കിവച്ചിരിക്കുന്നത്.

## പുറംകണ്ണികൾ
*http://www.appcb.ap.nic.in/legal-cell/appcb-appellate.htm 
*http://envfor.nic.in/legis/air/air6.html
*http://herc.gov.in/documents/html/aa.html
*http://envfor.nic.in/legis/others/envapp97.html
ഹിമായതുൽ ഇസ്ലാം ഹയർ സെക്കന്ററി സ്കൂൾ

1912-ൽ സ്ഥാപിതമായ കോഴിക്കോട് ജില്ലയിലെ ഒരു വിദ്യാഭ്യാസസ്ഥാപനമാണ് **ഹിമായതുൽ ഇസ്ലാം ഹയർ സെക്കന്ററി സ്കൂൾ**. കേരളത്തിൽ ഇസ്ലാം മതവിഭാഗത്തിന്റേതായി ആദ്യമായി സ്ഥാപിതമായ ഈ വിദ്യാലയം 12 വിദ്യാർത്ഥികളുമായാണ് പ്രവർത്തനം ആരംഭിച്ചത് . ആംഗ്ലോ - അറബിക് വിദ്യാലയമായി പ്രവർത്തനം ആരംഭിച്ച സ്കൂൾ ജില്ലയിലെ തന്നെ മികച്ച ഒരു വിദ്യാഭ്യാസസ്ഥാപനമാണ്. 

വർഗ്ഗം:കോഴിക്കോട് ജില്ലയിലെ വിദ്യാലയങ്ങൾ
അപ്പീൽ വാദി

ഏതെങ്കിലും വ്യവഹാരത്തിന്റെ തീർപ്പിന്മേൽ അപ്പീൽ ബോധിപ്പിക്കുന്ന ആളെ **അപ്പീൽ വാദി** എന്നു പറയുന്നു. ഒരു കോടതിയുടെ ഉത്തരവോ വിധിയോമൂലം കഷ്ടനഷ്ടങ്ങൾ സഹിക്കേണ്ടിവരുന്ന ആളുകൾക്കാണ് അപ്പീൽ കൊടുക്കുന്നതിന് അവകാശമുള്ളത്. ഒരു കോടതിയുടേയോ അല്ലെങ്കിൽ നിയമപരമായി രൂപവത്കരിച്ചിട്ടുള്ള ഭരണനിർവഹണ സമിതിയുടേയോ ന്യായവിധികളെ ചോദ്യം ചെയ്തുകൊണ്ട് അവയെ മറ്റൊരുകോടതിയുടേയോ ഉന്നതതരമായ ഒരു സ്ഥാപനത്തിന്റെയോ പുനഃപരിശോധനയ്ക്കായി സമർപ്പിക്കുന്ന നടപടിക്രമത്തെയാണ് അപ്പീൽ എന്നു പറയുന്നത്. അപ്പീൽ അനുവദിക്കുന്നതിനുവേണ്ടി സമർപ്പിക്കപ്പെടുന്ന വസ്തുതകളുടെ വിവരണമാണ് അപ്പീൽ ഹർജി.  അപ്പീൽ ഹർജി അപ്പീൽവാദിക്കു നേരിട്ടോ വാദി അധികാരപ്പെടുത്തിയ വക്കീൽ മുഖേനയോ നൽകാം. അപ്പീലധികാരി, അപ്പീൽകേസിന്റെ തീർച്ചയ്ക്കു മുൻപായി അപ്പീൽവാദിയുടെ വാദഗതികൂടി ആരായേണ്ടതാണ്. അപ്പീൽ വാദിക്കു നേരിട്ടോ, അധികാരപ്പെടുത്തിയ വക്കീൽ മുഖേനയോ അപ്പീലധികാരിയുടെ മുൻപാകെ അപ്പീൽകേസ് വാദിക്കാം. അപ്പീൽഹർജിയിൽ ചേർത്തിട്ടില്ലാത്ത തർക്കങ്ങളും വാദഗതികളും ഉന്നയിക്കുന്നതിന് അപ്പീൽവാദിക്ക് അവകാശമില്ല. എന്നാൽ അപ്പീലധികാരിക്ക് യുക്തമെന്നു തോന്നിയാൽ പുതുതായുള്ള തർക്കങ്ങളും വാദഗതികളും ഉന്നയിക്കുന്നതിന് അപ്പീൽവാദിയെ അനുവദിക്കാം.

## പുറംകണ്ണികൾ
*http://www.thefreedictionary.com/appellant
*http://sentence.yourdictionary.com/appellant
*http://www.uspto.gov/web/offices/pac/mpep/documents/2600_2675.htm
ഇരുവട്ടം മണവാട്ടി

സനൽ സംവിധാനം ചെയ്ത് 2005-ൽ പുറത്തിറങ്ങിയ ഒരു മലയാളചലച്ചിത്രമാണ് ***ഇരുവട്ടം മണവാട്ടി***. കുഞ്ചാക്കോ ബോബൻ, കാവ്യ മാധവൻ എന്നിവരാണ് പ്രധാന കഥാപാത്രങ്ങളെ അവതരിപ്പിച്ചിരിക്കുന്നത്. വിഷ്ണു ആർട്ട്സിന്റെ ബാനറിൽ ഗിരീഷ് ബാലകൃഷ്ണൻ മാരാർ നിർമ്മിച്ച ഈ ചിത്രത്തിന്റെ രചന വി.സി. അശോക് നിർവ്വഹിച്ചിരിക്കുന്നു.

## അഭിനേതാക്കൾ
* കുഞ്ചാക്കോ ബോബൻ – ഗൗതം
* കാവ്യ മാധവൻ – ഭൂമിക
* മധു വാര്യർ – ഹരീന്ദ്രൻ
* കലാഭവൻ മണി – കോരത്തു രാഘവൻ
* മുരളി – അനന്തൻ
* സലിം കുമാർ – ഓച്ചിറ വേലു
* ഹരിശ്രീ അശോകൻ – സുശീലൻ
* ഇന്ദ്രൻസ് – ചന്ദ്രപ്പൻ
* കൊച്ചിൻ ഹനീഫ – അംബുജാക്ഷൻ
* മാണി സി. കാപ്പൻ – ഭരതൻ
* നിശാന്ത് സാഗർ – സുധീർ
* ബിന്ദു പണിക്കർ – ചന്ദ്രമതി
* കലാരഞ്ജിനി – ഭൂമികയുടെ അമ്മ
* കൊച്ചുപ്രേമൻ – പങ്കജാക്ഷൻ

## സംഗീതം

## പുറത്തേക്കുള്ള കണ്ണികൾ
* 
* ''ഇരുവട്ടം മണവാട്ടി''  – മലയാളസംഗീതം.ഇൻഫോ

വർഗ്ഗം:2005-ൽ പുറത്തിറങ്ങിയ മലയാളചലച്ചിത്രങ്ങൾ
അപ്പീൽ ഹർജി

അപ്പീൽ അനുവദിക്കുന്നതിനുവേണ്ടി സമർപ്പിക്കപ്പെടുന്ന വസ്തുതകളുടെ വിവരണമാണ് **അപ്പീൽ ഹർജി**. ഒരു കോടതിയുടേയോ അല്ലെങ്കിൽ നിയമപരമായി രൂപവത്കരിച്ചിട്ടുള്ള ഭരണനിർവഹണ സമിതിയുടേയോ ന്യായവിധികളെ ചോദ്യം ചെയ്തുകൊണ്ട് അവയെ ഒരുകോടതിയുടേയോ ഉന്നതതരമായ ഒരു സ്ഥാപനത്തിന്റെയോ പുനഃപരിശോധനയ്ക്കായി സമർപ്പിക്കുന്ന നടപടിക്രമത്തെയാണ് അപ്പീൽ എന്നു പറയുന്നത്. എല്ലാ അപ്പീലുകളും ഹർജിയുടെ രൂപത്തിൽ പ്രത്യേകമായി തയ്യാറാക്കി, അപ്പീൽവാദിയോ, വാദി അധികാരപ്പെടുത്തിയ വക്കീലോ ഒപ്പിട്ട് അപ്പീലധികാരിയുടെ മുൻപിൽ ഹാജരാക്കേണ്ടതാണ്. 

ഇന്ത്യയിൽ സിവിൽ - ക്രിമിനൽ നടപടി നിയമങ്ങളും ബന്ധപ്പെട്ട നടപടി ചട്ടങ്ങളും വ്യവസ്ഥ ചെയ്യുന്ന വിധം നിർദ്ദിഷ്ട മാതൃകയിലാണ് മിക്ക അപ്പീലുകളും സമർപ്പിക്കേണ്ടത്.  ചില പ്രത്യേക നിയമങ്ങളുടെ പരിധിയിൽ വരുന്ന അപ്പീൽ ഹർജികളിൽ അപ്പീൽവാദി തന്നെ ഒപ്പിടണമെന്നുണ്ട്. ആദായനികുതി, വില്പനനികുതി മുതലായ കേസുകളിൻമേലുള്ള അപ്പീൽ ഹർജികൾ ഇതിൽപ്പെടുന്നു. അപ്പീൽ ഹർജിയോടൊപ്പം അപ്പീലിനാസ്പദമായ അഥവാ അപ്പീൽ മുഖേന ചോദ്യം ചെയ്യുന്ന ഉത്തരവിന്റെയോ വിധിയുടെയോ പകർപ്പുകൂടി ഹാജരാക്കണം. ഈ ഉത്തരവിനെയോ വിധിയെയോ ഖണ്ഡിക്കുന്ന ഓരോ തർക്കവും അതിനാസ്പദമായ വാദമുഖങ്ങളും ഖണ്ഡികയായി വിവരിച്ച് ഓരോ ഖണ്ഡികയും നമ്പരിട്ട് അപ്പീൽഹർജി സമർപ്പിക്കണം. അപ്പീൽ ബോധിപ്പിക്കുന്നതിനു നിശ്ചയിച്ചിട്ടുള്ള കാലാവധിക്കുള്ളിൽ അപ്പീൽ ഹർജി ഹാജരാക്കേണ്ടതാണ്. കീഴ്ക്കോടതിയിലെ വാദമുഖങ്ങളുടെ സംഗ്രഹമല്ലാതെ പൂർണ്ണവിശദാംശങ്ങൾ അപ്പീൽ ഹർജിയിൽ കാണിക്കേണ്ടതില്ല. അപ്പീൽ അനുവദിക്കുന്നതിന് ഉന്നയിക്കുന്ന കാരണങ്ങൾ ഹ്രസ്വവും വ്യക്തവുമായിരിക്കണം. അപ്പീൽഹർജിയിൽ ഉന്നയിച്ചിട്ടില്ലാത്ത വിഷയത്തെപ്പറ്റി അപ്പീലധികാരി വാദം കേൾക്കേണ്ട ആവശ്യമില്ല. എന്നാൽ അവയെക്കുറിച്ചു വാദിക്കുന്നതിന് അപ്പീൽവാദിയെ അനുവദിക്കുന്നതിന് അപ്പീലധികാരിക്ക് അധികാരമുണ്ട്.
## അവലംബം


## പുറംകണ്ണികൾ
*http://aptel.gov.in/pdf/Form%20no.%20I.pdf
*http://www.wbbb.nic.in/Legislations/Forms/Application_form_of_Memorandum_of_Appeal.pdf 

വർഗ്ഗം:നിയമം
പെരുങ്ങള്ളൂർ

കേരളത്തിൽ കൊല്ലം ജില്ലയുടെ മദ്ധ്യഭാഗത്തായി സ്ഥിതി ചെയ്യുന്ന ഒരു ഗ്രാമമാണ് **പെരുങ്ങള്ളൂർ**. കിഴക്ക്‌- മണ്ണൻകിടയ്ക്കൽ, പടിഞ്ഞാറു – കാട്ടുവാമുക്ക്, തെക്ക്- ഇത്തിക്കര ആർ, വടക്ക് – മാക്കുളം എന്നിവയാണ് ഗ്രാമത്തിന്റെ അതിർത്തികൾ. ഇവിടുത്തെ ജനസംഖ്യയിൽ തൊണ്ണൂറു ശതമാനവും ക്രിസ്തീയ വിഭാഗത്തിൽ പെട്ടവരാണ്. 

വർഗ്ഗം:കൊല്ലം ജില്ലയിലെ ഗ്രാമങ്ങൾ
അപ്പീൽ-അവസാനവിധി

കീഴ്കോടതികളുടെ തീരുമാനങ്ങളെയോ വിധിയെയോപറ്റി ആക്ഷേപമുള്ള കക്ഷികൾക്ക് വസ്തുതാപരമോ നിയമപരമോ ആയ പ്രശ്നങ്ങളെ ആധാരമാക്കി, അവയുടെമേൽ അപ്പീലധികാരമുള്ള കോടതികളിൽ കൊടുക്കുന്ന അപ്പീലിന്റെ തീരുമാത്തെ **അപ്പീൽ-അവസാനവിധി**എന്നു പറയുന്നു.

അത്തരം അപ്പീൽകോടതികളിൽ പ്രധാനമായവ സിവിൽ-ക്രിമിനൽ നടപടിക്രമങ്ങളനുസരിച്ച് ഏർപ്പെടുത്തിയിട്ടുള്ള അപ്പീൽ കോടതികളാണ്. സിവിൽ വ്യവഹാരങ്ങളുടെ കാര്യത്തിൽ വ്യവഹാരത്തിന്റെ സല, സ്വഭാവം മുതലായവയെ അടിസ്ഥാനമാക്കിയും ക്രിമിനൽ നടപടികളിൽ കുറ്റത്തിന്റെ സ്വഭാവവും മറ്റും അടിസ്ഥാനമാക്കിയും ഏതൊക്കെ കോടതികളിൽ വേണം അപ്പീൽ കൊടുക്കേണ്ടതെന്ന് വ്യവസ്ഥ ചെയ്തിട്ടുണ്ട്.

## ഉപാധികളും പരിമിതികളും

ഈ കോടതികളെല്ലാം അപ്പീൽ തീരുമാനിക്കുന്നത് ചില നിയമവ്യവസ്ഥകളും തത്ത്വങ്ങളും അനുസരിച്ചാണ്. ഒരു അപ്പീൽകോടതിക്ക് അതിന്റെ മുൻപാകെ തീരുമാനത്തിനുവരുന്ന ഒരു അപ്പീൽ ചില ഉപാധികൾക്കും പരിമിതികൾക്കും വിധേയമായി അവസാനമായി തീരുമാനിക്കാം. അല്ലെങ്കിൽ, അതിൽ ഉന്നയിക്കപ്പെട്ട ഏതെങ്കിലുമോ എല്ലാമോ പ്രശ്നങ്ങൾ വീണ്ടും തീരുമാനിക്കാനായി ആദ്യകോടതിയിലേക്ക് റിമാൻഡു ചെയ്യുകയോ പുതിയ പോയിന്റുകളേർപ്പെടുത്തി അവയെ സംബന്ധിച്ച വിചാരണ നടത്തുകയോ കൂടുതൽ തെളിവ് സ്വീകരിക്കുകയോ അങ്ങനെ ചെയ്യുവാൻ കീഴ്ക്കോടതിയോട് ആവശ്യപ്പെടുകയോ ചെയ്യാം. കീഴ്ക്കോടതിവിധി അസ്ഥിരപ്പെടുത്തത്തക്കതല്ലെന്നു കണ്ടാൽ അതിനെ സ്ഥിരീകരിക്കുന്നതാണ്. ഒരു അപ്പീൽക്കോടതിയുടെ തീരുമാനത്തിനെതിരായി അതിനു മുകളിലുള്ള കോടതിയുടെ മുൻപാകെ അപ്പീൽ ബോധിപ്പിച്ചാൽ അത് തീരുമാനം ചെയ്യുന്നതും ഏതാണ്ട് ഈ തത്ത്വങ്ങൾ അനുസരിച്ചാണ്. തത്സംബന്ധമായ വ്യവസ്ഥകൾ സിവിൽ നടപടിക്രമത്തിൽ 96 മുതൽ 112 വരെ വകുപ്പുകളിലും 41 മുതൽ 45 വരെ ചട്ടങ്ങളിലും ഭരണഘടനയിലെ 132, 133 എന്നീ അനുച്ഛേദങ്ങളിലും അടങ്ങിയിരിക്കുന്നു. ക്രിമിനൽ കേസുകളുടെ കാര്യത്തിലാണെങ്കിൽ ആദ്യകോടതിയുടെ കുറ്റസ്ഥാപനവും ശിക്ഷാവിധിയും അസ്ഥിരപ്പെടുത്തുവാനും പ്രതി കുറ്റക്കാരനല്ലെന്നു കണ്ട് അയാളെ വെറുതെ വിടാനും അതല്ലെങ്കിൽ അയാളുടെ വിധി അസ്ഥിരപ്പെടുത്തി അയാളെ വീണ്ടും വിചാരണ ചെയ്യാനും ഉത്തരവാകാം. കുറ്റസ്ഥിരീകരണം അസ്ഥിരപ്പെടുത്താതെതന്നെ ശിക്ഷ കുറയ്ക്കാവുന്നതുമാണ്. കഠിനതടവുശിക്ഷ വെറും തടവായി ഭേദപ്പെടുത്തുകയും ചെയ്യാം. കീഴ്ക്കോടതി പ്രതിയെ വെറുതെ വിട്ടുകൊണ്ട് വിധി പ്രസ്താവിച്ച കേസിനെ സംബന്ധിച്ച് ഹൈക്കോടതിക്ക് അപ്പീൽ കേൾക്കാനും ആ വിധി അസ്ഥിരപ്പെടുത്താനും അധികാരമുണ്ട്; അതുപോലെ കീഴ്ക്കോടതി വിധിച്ച ശിക്ഷ കുറഞ്ഞുപോയാൽ കൂട്ടാനും അധികാരമുണ്ട്. ഇവയെ സംബന്ധിച്ച വ്യവസ്ഥകൾ ക്രിമിനൽ ശിക്ഷാനടപടി ക്രമത്തിലെ 406, 406എ, 408 മുതൽ 411 എന്നീ വകുപ്പുകളിലും സുപ്രീംകോടതിയെ സംബന്ധിച്ച കാര്യങ്ങൾ ഭരണഘടനയിലെ 134, 136 എന്നീ അനുച്ഛേദങ്ങളിലും അടങ്ങിയിരിക്കുന്നു. മേല്പറഞ്ഞവ കൂടാതെ ആദായനികുതി, വില്പനനികുതി, കാർഷികാദായനികുതി, എസ്റ്റേറ്റ് ഡ്യൂട്ടി മുതലായവയെ സംബന്ധിച്ചും റവന്യൂവുമായി ബന്ധപ്പെട്ട മറ്റു കാര്യങ്ങളിലും തദ്ദേശസ്വയംഭരണപരമായ നിയമങ്ങളിലും മറ്റും അപ്പീലുകളെയും തത്സംബന്ധമായ കാര്യങ്ങളെയും വ്യവസ്ഥ ചെയ്തിരിക്കുന്നു.

## പുറംകണ്ണികൾ
*http://www.citehr.com/203706-disposal-appeal.html 
*http://rti.gov.in/RTICorner/Guideonrti.pdf
*http://jaipur.co/sc-suspends-death-sentence-of-kasab-till-disposal-of-appeal/
ഫ്രാങ്ക് മാർഷൽ

ഇരുപതാം നൂറ്റാണ്ടിന്റെ ആദ്യകാലങ്ങളിലെ ഏറ്റവും ശക്തരായ ചെസ്സ് കളിക്കാരിലൊരാളായിരുന്നു അമേരിയ്ക്കയിൽ ജനിച്ച ഫ്രാങ്ക്  ജയിംസ് മാർഷൽ.(ജനനം: ആഗസ്റ്റ് 10, 1877 – നവം:9, 1944) ലോക ചാമ്പ്യനായിരുന്നഎമ്മാനുവൽ ലാസ്കറെ( എമ്മാനുവൽ ലാസ്കർ)ലോക ചാമ്പ്യൻഷിപ്പിൽ നേരിടുകയുണ്ടായി.(1907). 1909 മുതൽ 1936 വരെ അമേരിയ്ക്കൻ ചെസ്സ് ചാമ്പ്യനുമായിരുന്നു മാർഷൽ. 1915 ൽ ന്യൂയോർക്കിലെ ‘മാർഷൽ ചെസ്സ് ക്ലബ്ബി‘നു അദ്ദേഹം തുടക്കമിടുകയും ചെയ്തു.

## ശൈലി
സാങ്കേതികമായി ഉയർന്ന ഒരു കേളീശൈലിയാണ് മാർഷലിന്റേത്. മാർഷലിന്റെ “സ്വിൻഡ്ൽ തന്ത്രങ്ങൾ‘’ അതി പ്രശസ്തമാണ്.
**23...Qg3!!**
**1.d4 e6 2.e4 d5 3.Nc3 c5 4.Nf3 Nc6 5.exd5 exd5 6.Be2 Nf6 7.O-O Be7 8.Bg5 O-O 9.dxc5 Be6 10.Nd4 Bxc5 11.Nxe6 fxe6 12.Bg4 Qd6 13.Bh3 Rae8 14.Qd2 Bb4 15.Bxf6 Rxf6 16.Rad1 Qc5 17.Qe2 Bxc3 18.bxc3 Qxc3 19.Rxd5 Nd4 20.Qh5 Ref8 21.Re5 Rh6 22.Qg5 Rxh3 23.Rc5 Qg3!! 0-1**
## പുറംകണ്ണികൾ

* 
* Kmoch, Hans (2004). Grandmasters I have Known: Frank James Marshall. Chesscafe.com
## ഗ്രന്ഥങ്ങൾ
*Frank Marshall, *My Fifty Years of Chess*, 1942, ISBN 1-84382-053-6 (2002 Hardinge Simpole edition).
*Andy Soltis, *Frank Marshall, United States Chess Champion: A Biography With 220 Games*, 1994, ISBN 0-89950-887-1.
വർഗ്ഗം:ചെസ്സ് കളിക്കാർ
വർഗ്ഗം:ചെസ്സ്_കളിക്കാർ
ജീവൻ

സ്വയം നിലനില്കാനുള്ള കഴിവ്, സന്ദേശങ്ങൾ പുറപ്പെടുവിക്കാനുള്ള കഴിവ്, പ്രതികരണ ശേഷി മുതലായ ജൈവസവിശേഷതകളുള്ള ഒരു ഭൗതിക വസ്തുവിനെ മൃതാവസ്ഥ മൂലമോ ഒരുക്കൽ പോലും ജൈവമാകാതിരുന്നതു മൂലമോ അജൈവമായിരിക്കുന്ന മറ്റൊരു ഭൗതിക വസ്തുവിൽ നിന്നും വേർതിരിക്കുന്ന ഗുണവിശേഷമാണ് **ജീവൻ**.  സസ്യങ്ങൾ. ജന്തുക്കൾ, പൂപ്പൽ, പ്രോട്ടിസ്റ്റ, ആർക്കീയ, ബാക്ടീരിയ എന്നിങ്ങനെ വിവിധ രൂപങ്ങളിൽ ജീവൻ നിലനിൽക്കുന്നു. ഒരു ജീവിയിൽ നടക്കുന്ന സംയോജന പ്രവർത്തനങ്ങളാണ് ഉപചയം (ഉദാ : മാംസ്യസംശ്ലേഷണം,പ്രകാശ സംശ്ലേഷണം). എന്നാൽ ഒരു ജീവിയിൽ നടക്കുന്ന വിഘടന പ്രവർത്തനങ്ങളാണ് അപചയം (ഉദാ : ശ്വസനം). ഇവ രണ്ടും കൂടി ചേർന്ന പ്രവർത്തനങ്ങളെ ഉപാപചയം എന്നു പറയുന്നു. ചുരുക്കത്തിൽ ജീവികളിൽ നടക്കുന്ന ജീവൽ പ്രവർത്തനങ്ങളെല്ലാം ഉപാപചയ പ്രവർത്തനങ്ങളാണ്. ഉപാപചയ പ്രവർത്തനങ്ങൾ നടക്കുന്ന വസ്തുക്കളെല്ലാം ജീവികളാണ്.

## ഭൂമിയിൽ ജീവന്റെ ഉല്പത്തി
ജീവന്റെ സാന്നിധ്യത്തിൽ നിർണ്ണായകമായ ഫോസ്ഫറസുകൾ ഭൂമിയിൽ എത്തിയത് ഉൽക്കകൾ വഴിയാണെന്ന് സൗത്ത് ഫ്‌ളോറിഡ യൂണിവേഴ്‌സിറ്റിയിലെ ആസ്‌ട്രോളജിസ്റ്റുകൾ 2013 ൽ നടത്തിയ ഗവേഷണത്തിൽ ചില തെളിവുകൾ കണ്ടെത്തി. സിംബാബ്‌വേ, ഓസ്‌ട്രേലിയ, വെസ്റ്റ് വിർജീനിയ, ഫ്‌ളോറിഡ എന്നിവിടങ്ങളിൽ നിന്ന് ശേഖരിച്ച ഭൗമ അകക്കാമ്പുകൾ പഠനവിധേയമാക്കി നടത്തിയ ഗവേഷണമാണ് ഭൂമിയിൽ ജീവൻ എങ്ങനെ ഉണ്ടായി എന്ന ചോദ്യത്തിന് ഭാഗികമായെങ്കിലും വിശദീകരണം നൽകുന്ന കണ്ടെത്തലുകളിലേക്ക് നയിച്ചത്. ജീവൻ ജലത്തിൽ രൂപപ്പെടു. ചില അമിനോ ആസിഡുകൾ ആണ് ആദ്യം ഉണ്ടായത് അതിൽനിന്നും ഏകകോശ ജീവികൾ രൂപപ്പെട്ടു(അമീബ, ...., .. )അത് 

കാലാന്തരത്തിൽ ബഹുകോശ ജീവികളായി വളർന്നു മെല്ലെ അവയവങ്ങൾ രൂപപ്പെട്ടു അങ്ങനെ സകിരണമായ ജിവി വർഗങ്ങൾ ഉണ്ടാകാൻ തുടങ്ങി മെല്ലെ കരയിലും വെള്ളത്തിലും ജീവിക്കുന്ന ഉപയ ജീവികൾ ഉണ്ടായി അവ കരയിൽ കയറി പൂർണമായും കരയിൽ വസിക്കുന്ന ജിവി ആയി മാറി

## അവലംബം

## ഇതും കാണുക
*വർഗ്ഗവിഭജനവിജ്ഞാനീയം
*ശാസ്ത്രീയ വർഗ്ഗീകരണം

## അവലംബം
കലാമണ്ഡലം അപ്പുക്കുട്ടിപ്പൊതുവാൾ

പ്രശസ്തനായ മദ്ദളവിദഗ്ദ്ധനായിരുന്നു‍ **കലാമണ്ഡലം അപ്പുക്കുട്ടിപ്പൊതുവാൾ**. തിരുവില്വാമല ക്ഷേത്രത്തിന്റെ തെക്കേച്ചരിവിലുള്ള കണ്ടഞ്ചാത്ത് പൊതുവാട്ടിൽ 1924-ൽ ആണ് അപ്പുക്കുട്ടിപ്പൊതുവാൾ ജനിച്ചത്. കേരള കലാമണ്ഡലത്തിൽ മദ്ദളവിദ്യാചാര്യനായിരുന്ന തിരുവില്വാമല വെങ്കിച്ചസ്വാമിയാണ് ഗുരു.

ചെണ്ടമേളവിദഗ്ദ്ധൻ കലാമണ്ഡലം കൃഷ്ണൻകുട്ടിപ്പൊതുവാളുമൊത്താണ് സാധാരണയായി ഇദ്ദേഹം അരങ്ങത്ത് പ്രവർത്തിച്ചത്. രണ്ടുപേരും ചേർന്നു കൊട്ടുന്ന മേളപ്പദം മുഴുപ്പും കൊഴുപ്പും പുതുമയും തികഞ്ഞതാണ്. തിരനോട്ടം, യുദ്ധവട്ടം, ഇളകിയാട്ടം എന്നിവയിലെല്ലാം ഇദ്ദേഹത്തിന്റെ പ്രയോഗസാമർഥ്യം തെളിഞ്ഞുകാണാം. സ്ത്രീപാത്രങ്ങളുടെ സാരി, കുമ്മി, പന്താട്ടം തുടങ്ങി മദ്ദളം മാത്രം പ്രയോഗിക്കേണ്ട ഭാഗങ്ങളിൽ അപ്പുക്കുട്ടിയുടെ മനോധർമം പ്രകടമാകുന്നു. തികഞ്ഞ സാധകം, ഉറച്ച താളസ്ഥിതി, നാദശുദ്ധി കലർന്ന പ്രയോഗം, കളിച്ചടങ്ങുകളുടെ പതറാത്ത പരിജ്ഞാനം എന്നീ സിദ്ധികൾ പൊതുവാളിന് ഒത്തുകിട്ടിയിട്ടുണ്ട്. ഇന്ത്യയിലെ പല ഭാഗങ്ങളിലും ചൈന, മലയ തുടങ്ങിയ വിദേശരാജ്യങ്ങളിലും ഇദ്ദേഹം സഞ്ചരിച്ചിട്ടുണ്ട്. കേരളകലാമണ്ഡലത്തിൽ മദ്ദളം അധ്യാപകനായും പ്രവർത്തിച്ചിട്ടുണ്ട്. 2006-ലെ പല്ലാവൂർ അപ്പുമാരാർ പുരസ്കാരം ഇദ്ദേഹം തൃപ്പേക്കുളം അച്യുതമാരാരുമായി പങ്കിട്ടു.

## പുറംകണ്ണികൾ
*http://thiruvilwamala.000a.biz/?page_id=127 
*http://www.facebook.com/pages/Kalamandalam-Appukutty-Poduval/111288675590234
*http://www.hindu.com/2008/01/28/stories/2008012853840400.htm 

വർഗ്ഗം:കേരളത്തിലെ വാദ്യകലാകാരന്മാർ
വർഗ്ഗം:1924-ൽ ജനിച്ചവർ
ഷെയ്പ് ഓഫ് ദി ഷെയ്പ്‌ലെസ്

2010-ൽ പുറത്തിറങ്ങിയ ഒരു ഡോക്യുമെന്ററിയാണ് **ഷെയ്പ് ഓഫ് ദി ഷെയ്പ്‌ലെസ്**. സാൻഫ്രാൻസിസ്കോ ഫെസ്റ്റിവലിൽ സിൽവർ ജ്യൂറി പുരസ്കാരവും ആതൻസ് ഫിലിം ഫെസ്റ്റിവലിൽ പ്രത്യേക പരാമശവും ഈ ഡോക്യുമെന്ററി നേടി. മികച്ച ഛായാഗ്രഹണത്തിനും മികച്ച ഡോക്യുമെന്ററിക്കുമുള്ള ഈസ്റ്റ്മാൻ കൊഡാക്ക് പുരസ്കാരവും ഈ ചിത്രത്തിനു ലഭിച്ചു. ഒരു വ്യക്തിയുടെ യഥാർഥ കഥയാണ് ചിത്രത്തിന്റെ ഇതിവൃത്തം. അതോടൊപ്പം യഥാർഥ സന്ദർഭങ്ങളുമാണ് ഡിജിറ്റൽ ക്യാമറയിലൂടെ ഡോക്യുമെന്ററിക്കായി ചിത്രീകരിച്ചിരിക്കുന്നത്. 2003-ൽ കേരള സാഹിത്യ അക്കാദമിയുടെ കനകശ്രീ എൻഡോവ്മെന്റ് അവാർഡ് നേടിയ ജയൻ കെ. ചെറിയാനാണ് ഡോക്യുമെന്ററിയുടെ നിർമ്മാതാവ്. 

ബഹുമുഖവ്യക്തിത്വത്തോടുകൂടിയ ഒരാളാണ് ചിത്രത്തിലെ നായകകഥാപാത്രം. ജോൺ കോറി എന്ന പേരിൽ പകൽസമയം ന്യൂയോർക്കിൽ ഒരു ആർക്കിടെക്റ്റ് സ്ഥാപനം നടത്തുന്ന ഇദ്ദേഹം വൈകുന്നേരങ്ങളിൽ ന്യൂയോർക്കിലെ തന്നെ ചെൽസേ ഹോട്ടലിൽ പ്രേംദാസ് എന്ന പേരിൽ ഒരു മെഡിറ്റേഷൻ സെന്റർ നടത്തുന്നു. അർദ്ധരാത്രിയാകുമ്പോൾ ഇദ്ദേഹം കൃത്രിമ മാറിടങ്ങളും മറ്റും ശരീരത്തിൽ വച്ചു പിടിപ്പിച്ച് റോസ്‌വുഡ് എന്ന പേരിൽ ഡാൻസ് ബാറിൽ അഴിഞ്ഞാട്ടക്കാരിയാകുന്നു. 

മൂന്നു വർഷം കൊണ്ടാണ് ഡോക്യുമെന്ററിയുടെ ചിത്രീകരണം പൂർത്തിയായത്. ഈ മൂന്നു വർഷങ്ങൾ കൊണ്ട് ക്യാമറയുമായി നായകകഥാപാത്രത്തിന്റെ പിന്നാലെ സഞ്ചരിച്ചാണ് ഏകദേശം 150 മണിക്കൂർ വരുന്ന വീഡിയോ ചിത്രീകരിച്ചത്. ഈ കാലയളവിൽ അയാൾ സ്ത്രീ ലൈംഗികാവയവങ്ങൾ ശസ്ത്രക്രിയയിലൂടെ വച്ചു പിടിപ്പിക്കുന്നതും സ്ത്രീയായി മാറുന്നതും ചിത്രീകരിച്ചു. 150 മണിക്കൂർ വരുന്ന വീഡിയോയിൽ നിന്നും നാല് മണിക്കൂർ, രണ്ട് മണിക്കൂർ, ഒരു മണിക്കൂർ എന്നിങ്ങനെ മൂന്നുതരത്തിലായി ഡോക്യുമെന്ററി തയ്യാറാക്കി. വിവിധ ദൈർഘ്യത്തിലുള്ള വീഡിയോകളാണ് വിവിധയിടങ്ങളിൽ പ്രദർശിപ്പിച്ചത്. 

## പുരസ്കാരങ്ങൾ
* സാൻഫ്രാൻസിസ്കോ ഫെസ്റ്റിവലിൽ (2011) സിൽവർ ജ്യൂറി പുരസ്കാരവും ആതൻസ് ഫിലിം ഫെസ്റ്റിവലിൽ പ്രത്യേക പരാമശവും നേടി.
* 2010-ലെ സിറ്റി വിഷൻസ് ഫെസ്റ്റിവലിൽ ബെസ്റ്റ് ഡോക്യുമെന്ററിക്കുള്ള സിറ്റി വിഷൻസ് അവാർഡ്.
* 2010-ലെ സിറ്റി വിഷൻസ് ഫെസ്റ്റിവലിൽ ബെസ്റ്റ് സിനിമാറ്റോഗ്രാഫിക്കുള്ള ഈസ്റ്റ്മാൻ കൊഡാക്ക് അവാർഡ്.
* പന്ത്രണ്ടാമത് മുംബൈ അന്താരാഷ്ട്ര ചലച്ചിത്രമേളയിൽ (2012) അന്താരാഷ്ട്ര വിഭാഗത്തിൽ 40 മിനിറ്റ് ദൈർഘ്യമുള്ള ഡോക്യുമെന്ററികളുടെ മത്സരവിഭാഗത്തിൽ രണ്ടാംസ്ഥാനം കരസ്ഥമാക്കി.

## അവലംബം

## പുറത്തേക്കുള്ള കണ്ണികൾ
* ഔദ്യോഗിക വെബ്സൈറ്റ് 
വർഗ്ഗം:മലയാള ഡോക്യുമെന്ററി ചലച്ചിത്രങ്ങൾ
ഹരിശങ്കർ ബ്രഹ്മ

ആന്ധ്രാപ്രദേശിൽ നിന്നുള്ള റിട്ടയേർഡ് ഐ.എ.എസ്സ് കാരനായ **ഹരിശങ്കർ ബ്രഹ്മ** (62) ഭാരതത്തിന്റെ മുൻ മുഖ്യ തെരഞ്ഞെടുപ്പ് കമ്മീഷണർ ആയിരുന്നു).

2010 ഏപ്രിലിൽ കേന്ദ്ര ഊർജ്ജ സെക്രട്ടറിയായി വിരമിച്ച ബ്രഹ്മ 2015 ജനുവരി 16 ന് ന്യൂ ഡൽഹിയിലെ നിർവാചൻ സദനിൽ സ്ഥാനമേറ്റു. 2015 ഏപ്രിൽ 19 വരെ അദ്ദേഹം ഈ പദവിയിൽ സേവനമനുഷ്ടിച്ചു.. വി.എസ്. സമ്പത്ത് വിരമിച്ച ഒഴിവിലാണ് ബ്രഹ്മ പുതിയ മുഖ്യ ഇലക്ഷൻ കമ്മീഷണറായി നിയമിതനായത്.

2004-ൽ മുഖ്യ തെരഞ്ഞെടുപ്പ് കമ്മീഷണറായി വിരമിച്ച ജെ.എം ലിംഗ്ദോയ്ക്കു ശേഷം നോർത്ത് ഈസ്റ്റിൽ നിന്നുള്ള രണ്ടാമത്തെ ഇലക്ഷൻ കമ്മീഷണറാണ് ബ്രഹ്മ. 2012 ജൂൺ 10-ന് എസ്. വൈ. ഖുറേഷി വിരമിച്ച ഒഴിവിലാണ് ഇദ്ദേഹം നിയമിതനായത്. ബ്രഹ്മ വിരമിച്ച ഒഴിവിലാണ് ഇപ്പോഴത്തെ മുഖ്യ തിരഞ്ഞെടുപ്പ് കമ്മീഷണറായ ഡോ. നസിം സൈദി സ്ഥാനമേറ്റത്.

## അവലംബം

വർഗ്ഗം:ഇന്ത്യൻ സിവിൽ സർവ്വീസ് ഉദ്യോഗസ്ഥർ
വർഗ്ഗം:ഇന്ത്യയുടെ തിരഞ്ഞെടുപ്പ് കമ്മീഷണർമാർ
വർഗ്ഗം:1950-ൽ ജനിച്ചവർ
വർഗ്ഗം:ഇന്ത്യൻ മുഖ്യതിരഞ്ഞെടുപ്പ് കമ്മീഷണർമാർ
അപ്പുക്കുട്ടി നട്ടുവൻ

19-ആം നൂറ്റാണ്ടിന്റെ ആദ്യദശകങ്ങളിൽ ജീവിച്ചിരുന്ന പ്രശസ്ത ഗായകനായിരുന്നു **അപ്പുക്കുട്ടി നട്ടുവൻ**.  നാഗപട്ടണമായിരുന്നു ഇദ്ദേഹത്തിന്റെ ജന്മദേശം. പ്രസിദ്ധ സംഗീതജ്ഞനായ ശ്യാമാശാസ്ത്രിയുടെ(1762-1827) സമകാലികനായിട്ടാണ് ഇദ്ദേഹം അറിയപ്പെടുന്നത്. സംഗീതത്തിൽ തനിക്കു നേടുവാൻ കഴിഞ്ഞിട്ടുള്ള അസാധാരണ സിദ്ധിവിശേഷത്തിൽ ഇദ്ദേഹത്തിനുണ്ടായിരുന്ന ആത്മവിശ്വാസംകൊണ്ട് ഇദ്ദേഹം അനേകം സംഗീതവിദ്വാന്മാരെ വെല്ലുവിളിക്കുകയും അവരെയൊക്കെത്തന്നെ പരാജയപ്പെടുത്തുകയും ചെയ്തുവന്നു. പരാജിതരായവർ ശ്യാമാശാസ്ത്രിയുടെ അടുത്തു പരാതിപ്പെട്ടതിന്റെ ഫലമായി ശ്യാമാശാസ്ത്രികൾ നാഗപട്ടണത്തിലെത്തി അപ്പുക്കുട്ടിനട്ടുവനോട് എതിരിട്ടു. എന്നാൽ ശ്യാമാശാസ്ത്രിയെ നട്ടുവൻ ഭക്ത്യാദരവോടെ സ്വീകരിക്കുകയും ശാസ്ത്രിയോട് എതിരിടുന്നതിന് താൻ യോഗ്യനല്ലെന്ന് അറിയിക്കുകയും ചെയ്തു. അതിനുശേഷം നട്ടുവൻ നാഗപട്ടണത്തുനിന്നും മൈസൂറിലേക്കു പോവുകയും അവിടത്തെ മഹാരാജാവിന്റെ സദസ്സിലെ സംഗീതവിദ്വാൻ ആയിത്തീരുകയും ചെയ്തു. അപ്പുക്കുട്ടി നട്ടുവനിൽനിന്നും ശ്യാമാശാസ്ത്രിയുടെ മഹത്ത്വത്തെപ്പറ്റി അറിയാനിടയായ മഹാരാജാവ് ശാസ്ത്രിയെ തന്റെ രാജ്യത്തേക്ക് ക്ഷണിക്കാൻ അപ്പുക്കുട്ടി നട്ടുവനെ നിയോഗിച്ചു. എന്നാൽ ശ്യാമാശാസ്ത്രി ഈ ക്ഷണം നിരസിക്കുകയാണുണ്ടായത്. 

വർഗ്ഗം:കർണ്ണാടകസംഗീതജ്ഞർ
അപ്പു ഭട്ട്

ഒരു ഗൗഡസാരസ്വത പണ്ഡിതനായിരുന്നു **അപ്പു ഭട്ട്**. കേരളത്തിലെ വൃക്ഷലതാദികളെ വിവരിക്കുന്ന മഹാഗ്രന്ഥപരമ്പരയായ ഹോർത്തൂസ് മലബാറിക്കൂസ് (കേരളാരാമം) നിർമ്മിക്കുന്നതിൽ ഹെൻറി അഡ്രിയാൻ വാൻ റീഡ്‌ ടോ ഡ്രാക്കെൻ‍സ്റ്റീൻ (Hendrik Adriaan Van Rheede) എന്ന ഡച്ചുകാരനെ സഹായിച്ച നാട്ടുകാരിൽ പ്രമുഖനായിരുന്നു അപ്പു ഭട്ട്. ഹെൻഡ്രിക് വാൻ റീഡ് കുറച്ചുകാലത്തേക്കു കൊച്ചിയിലെ ഡച്ചു (ലന്ത) കമ്പനിയുടെ ഗവർണർ ആയിരുന്നു. കേരളത്തിലെ സസ്യസമൃദ്ധിയിൽ ഇദ്ദേഹത്തിനുണ്ടായ ആദരവാണ് അതിനെപ്പറ്റി ഒരു ഗ്രന്ഥം രചിക്കാൻ പ്രേരിപ്പിച്ചത്. ലത്തീൻ ഭാഷയിൽ 12 വാല്യങ്ങളിലായി രചിച്ച ഹോർത്തൂസ് മലബാറിക്കസ് സസ്യവിജ്ഞാനീയത്തിന് അമൂല്യമായ സംഭാവനയാണ്. ഈ ഗ്രന്ഥരചനയ്ക്ക് സഹായിച്ച അപ്പുഭട്ട് ഉൾപ്പെടെയുള്ള കൊങ്കണപണ്ഡിതരുടെ ഒരു പ്രസ്താവന കൊങ്കണി ഭാഷയിൽ നാഗരിലിപിയിൽ ഗ്രന്ഥാരംഭത്തിൽ കൊടുത്തിട്ടുണ്ട്. നേപ്പിൾസ്കാരനായ ഫാദർ മാത്യൂസ് എന്ന കർമലിത്താമിഷനറിയും രംഗ ഭട്ട് , വിനായക ഭട്ട് , ഇട്ടി അച്യുതൻ എന്നിവരും ആ ശ്രമത്തിൽ അപ്പുഭട്ടിനോടൊപ്പം വാൻ റീഡിനെ സഹായിച്ച പണ്ഡിതന്മാരായിരുന്നു.

## അവലംബം

വർഗ്ഗം:ഹോർത്തൂസ് മലബാറിക്കൂസ്
കാട്പാടി

**കാട്പാടി** (തമിഴ് : காட்பாடி) എന്നത് തമിഴ്നാട്ടിലെ വെല്ലൂർ നഗരത്തിനടുത്തുള്ള ഒരു സ്ഥലമാണ്. ദക്ഷിണേന്ത്യൻ റെയിൽവേയുടെ പ്രധാന സ്റ്റേഷൻ ഇവിടെയാണ് സ്ഥിതി ചെയ്യുന്നത്. കാട്പാടി ജംഗ്ഷൻ റെയിൽവേ സ്റ്റേഷൻ എന്നാണ് ഇത് അറിയപെടുന്നത്. ഇവിടെ നിന്നാണ് ചെന്നൈ, ബംഗളുരു, തിരുപ്പതി, ഹൈദരാബാദ് എന്നിവിടങ്ങളിലേക്ക് ട്രെയിനുകൾ തിരിഞ്ഞു പോകുക. ഇവിടെ നിന്ന് ചെന്നൈയിലേക്ക് ഏകദേശം 140 കിലോമീറ്റർ ദൂരം മാത്രമേയുള്ളൂ. ദിവസവും 500ൽ പരം ട്രെയിനുകളാണ് ഈ വഴി പോകുന്നത്.

വർഗ്ഗം:തമിഴ്‌നാട്ടിലെ ജില്ലകൾ
ഉന്നം (ചലച്ചിത്രം)

ആസിഫ് അലിയെ നായകനാക്കി സിബി മലയിൽ സംവിധാനം ചെയ്ത് 2012-ൽ പുറത്തിറങ്ങിയ മലയാളചലച്ചിത്രമാണ്  **ഉന്നം**. റീമാ കല്ലിങ്കൽ, ശ്രീനിവാസൻ, ലാൽ, നെടുമുടി വേണു, ശ്വേതാ മേനോൻ എന്നിവർ പ്രധാന കഥാപാത്രങ്ങളെ അവതരിപ്പിച്ചിരിക്കുന്നു.

വർഗ്ഗം:2012-ൽ പുറത്തിറങ്ങിയ മലയാളചലച്ചിത്രങ്ങൾ
വർഗ്ഗം:സിബി മലയിൽ സം‌വിധാനം ചെയ്ത ചലച്ചിത്രങ്ങൾ
അപ്പേമിയ

പ്രാചീനകാലത്ത് പശ്ചിമേഷ്യയിൽ പ്രസിദ്ധി ആർജിച്ചിരുന്ന ചില നഗരങ്ങളെ **അപ്പേമിയ** എന്നാണ് അറിയപ്പെട്ടിരുന്നത്. അവയിൽ 
*അപ്പേമിയ അഡ്ഒറോൻടം 
*അപ്പേമിയ സ്യൂഗ്മ 
*അപ്പേമിയ സിബോട്ടസ് 
*അപ്പേമിയമിർലിയ 
എന്നിവ പ്രാധാന്യം അർഹിക്കുന്നു.

## അപ്പേമിയ അഡ് ഒറോൻടം

പശ്ചിമസിറിയയിലായിരുന്ന അപ്പേമിയ അഡ് ഒറോൻടം നഗരം സ്ഥാപിച്ചത് സെല്യൂക്കസ് നിക്കേറ്ററായിരുന്നു (ബി.സി. 358-281). പേർഷ്യൻ ചക്രവർത്തിയായിരുന്ന ഖുസ്രോ II-ആമന്റെ ആക്രമണവും, 1152-ലെ ഭൂകമ്പവും ഈ നഗരത്തിന്റെ ക്ഷയഹേതുക്കളായി. കുരിശുയുദ്ധകാലങ്ങളിൽ ഈ നഗരം *ഫാമിയ* എന്നാണറിയപ്പെട്ടിരുന്നത്.

## അപ്പെമിയ സ്യൂഗ്മ

അപ്പേമിയ സ്യൂഗ്മ എന്ന തുർക്കിയുടെ തെ.കി. ഭാഗത്തു സ്ഥിതിചെയ്തിരുന്ന നഗരം പുതുക്കി പണികഴിപ്പിച്ചത് സെല്യൂക്കസ് നിക്കേറ്ററായിരുന്നു.

## അപ്പേമിയ സിബോട്ടസ്

അപ്പേമിയ സിബോട്ടസ് എന്ന പ്രാചീന നഗരി സ്ഥിതിചെയ്തിരുന്ന സ്ഥലം, ആധുനിക തുർക്കിയുടെ ദക്ഷിണപ്രദേശത്തായിരുന്നു. അന്റിയോക്കസ് I (ബി.സി. 324-261) സോട്ടറാണ് ഈ നഗരം സ്ഥാപിച്ചത്. അന്നത്തെ ഒരു മുഖ്യവാണിജ്യകേന്ദ്രമായിരുന്ന ഈ നഗരത്തിന് സമീപമുള്ള കുന്നിൻമുകളിലാണ് നോഹയുടെ പെട്ടകം ചെന്നടിഞ്ഞതെന്ന് ഒരൈതിഹ്യമുണ്ട്. പല സാമ്രാജ്യങ്ങളുടെയും ആധിപത്യത്തിൻകീഴിലായിരുന്ന ഈ നഗരം എ.ഡി. രണ്ടാം നൂറ്റാണ്ടിൽ റോമാക്കാർ കൈവശപ്പെടുത്തി. അന്ന് ഇവിടം ഇറ്റലിക്കാരുടെയും യഹൂദന്മാരുടെയും വാണിജ്യകേന്ദ്രമായിരുന്നു. മൂന്നാം നൂറ്റാണ്ടിനുശേഷം ഈ നഗരത്തിന്റെ പ്രാധാന്യം അസ്തമിച്ചു. എ.ഡി. 1070-ൽ തുർക്കികൾ ഈ പ്രദേശം കീഴടക്കി. പിന്നീട് ഭൂകമ്പം മൂലം നഗരം പാടെ നശിക്കുകയും ചെയ്തു.

## അപ്പേമിയ മിർലിയ

അപ്പേമിയ മിർലിയ നഗരി തുർക്കിയിലെ മാർമെറ കടൽത്തീരത്താണ് സ്ഥിതിചെയ്തിരുന്നത്.

ബാബിലോണിയയിലും അപ്പേമിയ എന്ന പേരിൽ ഒരു നഗരം പണ്ടു നിലവിലിരുന്നു. അപ്പേമിയ റാഗിയാന എന്ന പേരിൽ ഇറാനിലും ഒരു നഗരമുണ്ടായിരുന്നു.

## പുറംകണ്ണികൾ
*http://www.sacred-destinations.com/syria/apamea
*http://www.google.co.in/search?q=Apamea&hl=en&client=firefox-a&hs=K5R&rls=org.mozilla:en-US:official&prmd=imvns&tbm=isch&tbo=u&source=univ&sa=X&ei=6xacTt2UNM_JrAfv5pHRCw&ved=0CEgQsAQ&biw=1024&bih=548 Images for Apamea
*http://romeartlover.tripod.com/Apamea1.html
നീല പുൽമാണിക്യൻ

നിലത്തൻ കുടുംബത്തിൽ ഉള്ള സൂചിത്തുമ്പികളിൽ ഭംഗിയേറിയ ഒരിനമാണ് **നീലപ്പുള്ളി സുവർണ്ണചിന്നൻ** അഥവാ **നീല പുൽമാണിക്യൻ** - **Senegal Golden Dartlet** (ശാസ്ത്രീയനാമം:- *Ischnura senegalensis*).

പച്ചകലർന്ന നീലനിറത്തിലുള്ള ശരീരത്തോടുകൂടിയ ആൺതുമ്പികളുടെ മഞ്ഞനിറത്തിലുള്ള വാൽ പോലെയുള്ള ഉടലിൽ നേർത്ത കറുപ്പുനിറത്തിലുള്ള വരയും പിന്നറ്റത്തായി നീലപൊട്ടുകളുമാണുള്ളത്. പെൺതുമ്പികളിൽ പച്ചനിറം കലർന്ന ശരീരവും അതിൽ അരണ്ട തവിട്ടുനിറത്തിലുള്ള വരകളും കാണപ്പെടുന്നു. ഇന്ത്യയടക്കം മിക്ക ഏഷ്യൻ രാജ്യങ്ങളും ഇവയുടെ വിഹാരമേഖലകളാണ്.


File:Ischnura senegalensis andromorph female.jpg|പെൺതുമ്പി
File:Ischnura senegalensis(Female,Japan,2018.06.03).jpg|പെൺതുമ്പി(ചുവന്ന രൂപം)
File:Ischnura senegalensis female.jpg|പ്രായപൂർത്തിയാകാത്ത പെൺതുമ്പി(ചുവന്ന രൂപം)
File:Ischnura senegalensis(Couple,Japan,2018.05.26,b).jpg|ഇണചേരുന്നു


## ഇതും കാണുക
* ഇന്ത്യയിലെ തുമ്പികളുടെ പട്ടിക
* കേരളത്തിലെ തുമ്പികൾ

## അവലംബം

## പുറത്തേക്കുള്ള കണ്ണികൾ
*''Ischnura senegalensis''  photos
*Notes on dragonflies in Egypt

വർഗ്ഗം:സൂചിത്തുമ്പികൾ
ഓസ്റ്റിയോപൊറോസിസ്

അസ്ഥിയിലെ ധാതു സാന്ദ്രത ( Bone Mineral  Density :BMD) 
ശോഷണത്താൽ എല്ലുകൾ അസാധാരണമായി  പെട്ടെന്ന് ഒടിയുകയും പൊടിയുകയും ചെയ്യുന്ന രോഗാവസ്ഥയാണ് **ഓസ്റ്റിയോപൊറോസിസ്**(Osteoporosis).   ഇത് ഒരു നിശ്ശബ്ദ രോഗമാണ്. എല്ലുകൾ അസാധാരണമായി  പെട്ടെന്ന് ഒടിഞ്ഞതിനു ശേഷം മാത്രമായിരിക്കും അസ്ഥിസാന്ദ്രത കുറഞ്ഞത്‌ കണ്ടുപിടിക്കപ്പെടുന്നത്. പ്രായമായവരിൽ അസ്ഥി ഒടിവിനുള്ള ഏറ്റവും സാധാരണ കാരണം ഇതാണ്.  നട്ടെല്ലിലെ കശേരുക്കൾ, കൈത്തണ്ടയിലെ അസ്ഥികൾ, ഇടുപ്പ് എന്നിവ സാധാരണയായി ഒടിഞ്ഞുപോകുന്ന അസ്ഥികളിൽ ഉൾപ്പെടുന്നു.  അസ്ഥി ഒടിഞ്ഞത് വരെ സാധാരണയായി രോഗലക്ഷണങ്ങളൊന്നും ഉണ്ടാകില്ല. ചെറിയ സമ്മർദ്ദത്തിലോ സ്വയമേവയോ ഒരു ബ്രേക്ക് സംഭവിക്കുന്ന തരത്തിൽ അസ്ഥികൾ ദുർബലമായേക്കാം. തകർന്ന അസ്ഥി ഭേദമായ ശേഷം, വ്യക്തിക്ക് വിട്ടുമാറാത്ത വേദനയും സാധാരണ പ്രവർത്തനങ്ങൾ നടത്താനുള്ള കഴിവ് കുറയുകയും ചെയ്യും. 

## ഇന്ത്യയിലെ രോഗ നിരക്ക്
പ്രായമായവരിൽ, ഒരു പ്രധാന രോഗ-മരണ കാരണമാണ് ഓസ്റ്റിയോപൊറോസിസ്. 50 വയസിനു മുകളിലുള്ള  20 % സ്ത്രീകളും, 10 -15 % പുരുഷന്മാരും ഓസ്റ്റിയോപൊറോസിസ് രോഗം ഉള്ളവരാണ്. ഇന്ത്യ ഒട്ടുക്കു പ്രായഭേദമന്യേ, പ്രത്യേകിച്ചും നഗരങ്ങളിൽ, മിക്കവരിലും വിറ്റാമിൻ ഡി യുടെ കുറവ് പ്രകടമാണ്. ആവശ്യത്തിനു സൂര്യപ്രകാശം ഏൽക്കാതിരിക്കുംന്നതും ഭക്ഷണത്തിലെ വിറ്റാമിൻ ഡി യുടെ കുറവുമാണ് ഇതിനു കാരണം. 
## ഇനങ്ങൾ
പ്രാഥമിക ഇനം 1,  പ്രാഥമിക ഇനം 2,   ദ്യുതീയം എന്നിങ്ങനെ മൂന്നായി  ഈ രോഗത്തെ വേർതിരിക്കാം. . സാധാരണയായി,  ആർത്തവവിരാമം കഴിഞ്ഞ സ്ത്രീകൾക്കുണ്ടാകുന്നത്  പ്രാഥമിക ഇനം 1 ആണ്. 75  വയസ്സിനു മുകളിലുള്ളവർക്ക് ഉണ്ടാകുന്നത് പ്രാഥമിക ഇനം 2 ആണ്. പുരുഷന്മാരിലും സ്ത്രീകളിലും പ്രാഥമിക ഇനം 2 ന്റെ അനുപാതം 2:1. ദ്യുതീയം, ഏത്  പ്രായത്തിലുള്ള സ്ത്രീയേയും പുരുഷനെയും ബാധിയ്ക്കാം. ദീർഘമായ രോഗാവസ്ഥയാലും,  സ്ടീറോയിഡ്   ഉൾപ്പെടെ ഉള്ള ചില മരുന്നുകളുടെ നീണ്ടനാളത്തെ   ഉപയോഗത്താലും ദ്യുതീയ-ഓസ്റ്റിയോപൊറോസിസ് ഉണ്ടാകാം.

## പ്രതിരോധം
മെച്ചമായ ജീവതശൈലി, വ്യായാമം,  ആവശ്യമെങ്കിൽ മരുന്നും ഉപയോഗിച്ച്  രോഗ സാധ്യത  കുറയ്ക്കാം. 

ഓസ്റ്റിയോപൊറോസിസ് തടയുന്നതിൽ കുട്ടിക്കാലത്ത് ശരിയായ ഭക്ഷണക്രമം, ആർത്തവവിരാമം നേരിടുന്ന സ്ത്രീകൾക്ക് ഹോർമോൺ റീപ്ലേസ്‌മെന്റ് തെറാപ്പി, എല്ലുകളുടെ നഷ്‌ടത്തിന്റെ തോത് വർദ്ധിപ്പിക്കുന്ന മരുന്നുകൾ ഒഴിവാക്കാനുള്ള ശ്രമങ്ങൾ എന്നിവ ഉൾപ്പെടുന്നു. ഓസ്റ്റിയോപൊറോസിസ് ഉള്ളവരിൽ ഒടിഞ്ഞ എല്ലുകൾ തടയാനുള്ള ശ്രമങ്ങളിൽ നല്ല ഭക്ഷണക്രമം, വ്യായാമം, വീഴ്ച തടയൽ എന്നിവ ഉൾപ്പെടുന്നു. പുകവലി നിർത്തുക, മദ്യം കഴിക്കാതിരിക്കുക തുടങ്ങിയ ജീവിതശൈലി മാറ്റങ്ങൾ സഹായിച്ചേക്കാം.  ഓസ്റ്റിയോപൊറോസിസ് മൂലം മുമ്പ് തകർന്ന അസ്ഥികളിൽ ഭാവിയിൽ തകർന്ന അസ്ഥികൾ കുറയ്ക്കാൻ ബിസ്ഫോസ്ഫോണേറ്റ് മരുന്നുകൾ ഉപയോഗപ്രദമാണ്. ഓസ്റ്റിയോപൊറോസിസ് ഉള്ളവരിൽ, എന്നാൽ മുമ്പ് അസ്ഥികൾ ഒടിഞ്ഞിട്ടില്ലാത്തവരിൽ, അവ ഫലപ്രദമല്ല.     അവ മരണ സാധ്യതയെ ബാധിക്കുന്നതായി കാണുന്നില്ല.  
 
## രോഗ ലക്ഷണങ്ങൾ



വർഗ്ഗം:അസ്ഥി സംബന്ധിയായ രോഗങ്ങൾ
സെന്റ്

അളവിന്റെ ഒരു ഏകകമാണ് **സെന്റ്**. ഇത് ഒരു പ്രധാന ഏകകത്തിന്റെ നൂറിലൊരംശമായി കണക്കാക്കുന്നു.

## വിസ്തീർണ്ണം
ഇന്ത്യയിൽ പ്രത്യേകിച്ച് ദക്ഷിണേന്ത്യയിൽ വിസ്തീർണ്ണം അളക്കുന്നതിനുള്ള ഒരു ഏകകമാണ് സെന്റ്.ഏക്കറിന്റെ നൂറിലൊരംശമാണ് സെന്റ്. 
### കണക്കുകൂട്ടൽ
*100 സെന്റ് = 1 ഏക്കർ.
*1 സെന്റ് = 1⁄100 ഏക്കർ.
*1 സെന്റ് = 40.468 ചതുരശ്ര മീറ്റർ. 
*1 സെന്റ് = 435.60 ചതുരശ്ര അടി.

## സംഗീതം
സംഗീതത്തിൽ ഒരു സെന്റ് സെമിടോണിന്റെ നൂറിലൊരംശമാണ്. അതായത്, ഒക്ടേവിന്റെ 1200ൽ ഒരംശം.
## മറ്റുള്ളവ
വജ്രത്തിന്റെ കാര്യത്തിൽ ഒരു കാരറ്റിന്റെ നൂറിൽ ഒരംശമാണ് ഒരു സെന്റ്. ഇത് *പോയിന്റ്* എന്നും അറിയപ്പെടുന്നു.

## അവലംബം

വർഗ്ഗം:അളവുകൾ
വർഗ്ഗം:വിസ്തീർണത്തിന്റെ ഏകകങ്ങൾ
ഇന്ത്യൻ നാഷണൽ സയൻസ് അക്കാദമി

ഇന്ത്യയിലെ ശാസ്ത്രജ്ഞരുടെ പരസ്പര ആശയവിനിമയത്തിനും വികസനത്തിനും സഹകരണത്തിനും സഹപ്രവർത്തനത്തിനും വേദിയൊരുക്കുന്ന മൂന്നു ശാസ്ത്ര അക്കാദമികളിൽ ഒന്നാണ് ന്യൂ ഡൽഹി ആസ്ഥാനമായുളള  **ഇന്ത്യൻ നാഷണൽ സയൻസ് അക്കാദമി**  ( ചുരുക്കപ്പേർ **ഇൻസ**, INSA).     മററു രണ്ടെണ്ണം  ഇന്ത്യൻ അക്കാദമി ഓഫ് സയൻസസ് ബെംങ്കളൂരിലും  നാഷണൽ അക്കാദമി ഓഫ് സയൻസസ്, ഇന്ത്യ അലഹബാദിലുമാണുളളത്

## ചരിത്രം
1935-ൽ രൂപം കൊണ്ട ഈ സ്ഥാപനം 1970 വരെ നാഷണൽ ഇൻസ്ററിട്ട്യൂട്ട് ഓഫ് സയൻസസ് ഓഫ് ഇന്ത്യ എന്ന പേരിലാണ് അറിയപ്പെട്ടിരുന്നത്. 1945-ൽ ഇന്ത്യൻ
ഗവണ്മെൻറിൻറെ അംഗീകാരം ലഭിച്ചു. 1968-മുതൽ അന്താരാഷ്ട്രീയ ശാസ്ത്ര സമിതിയിൽ ( ഇൻറർനാഷണൽ കൌൺസിൽ ഫോർ സയൻസ്, ICSU) ഇന്ത്യയെ പ്രതിനിധീകരിക്കുന്നത് ഇൻസയാണ്

## അംഗങ്ങൾ(എഫ്.എൻ.എ F.N.A.)
അക്കാദമിയിൽ മൂന്നുതരം അംഗങ്ങളാണുളളത്. സ്ഥാപകാംഗങ്ങൾ (ഫൌണ്ടേഷൻ ഫെല്ലോസ്), തിരഞ്ഞെടുക്കപ്പെട്ട അംഗങ്ങൾ ( ഇലക്ററഡ് ഫെല്ലോസ്), വിദേശാംഗങ്ങൾ (ഫോറിൻ ഫെല്ലോസ്).  നാമനിർദ്ദേശം, മൂല്യ നി ർണ്ണയം, തിരഞ്ഞെടുപ്പ് എന്നീ പടവുകളിലൂടെയാണ് പുതിയ അംഗങ്ങളെ ചേർക്കുന്നത്.

## പ്രധാനലക്ഷ്യങ്ങൾ
ശാസ്ത്രചിന്ത പരിപോഷിപ്പിക്കുക,  രാഷ്ട്രക്ഷേമത്തിനായി ശാസ്ത്ര വിജ്ഞാനം ഉപയോഗപ്പെട്ത്തുക,  ശാസ്ത്രജ്ഞരുടെ താത്പര്യങ്ങൾ സംരക്ഷിക്കുക, അന്താരാഷ്ട്രീയ ശാസ്ത്രസംഘടനകളുമായി സഹകരിക്കുക, ശാസ്ത്രീയചർച്ചകൾക്കും, സമ്മേളനങ്ങൾക്കും വേദിയൊരുക്കുക,  ആനുകാലിക പ്രസിദ്ധീകരണങ്ങൾ പുറത്തിറക്കുക എന്നിവയാണ് ലക്ഷ്യങ്ങളിൽ ചിലത്.
ഇന്ത്യയിലെ ശാസ്ത്രരംഗത്ത് പ്രതിഭാശാലികളെ കണ്ടെത്തുന്നതിലും, അവരെ യഥോചിതം ബഹുമതികൾ നല്കുന്നതിലും ഇൻസ മുൻകയ്യെടുക്കുന്നു. നാലു വിഭാഗങ്ങളിലായി 59 അവാർഡുകളാണുളളത്.

## ശാസ്ത്ര പരിപോഷണാർത്ഥം
മൂന്നു അക്കാദമികളും ഒത്തു ചേർന്ന് പ്രതാഭാശാലികളായ കോളേജ് അദ്ധ്യാപകർക്കും വിദ്യാർത്ഥികൾക്കും വേനലവധിക്കാലത്ത് ഇന്ത്യയിലെ വിവിധ സ്ഥാപനങ്ങളിലുളള  അക്കാദമി അംഗങ്ങളോടൊപ്പം ഗവേഷണം നടത്താനുളള അവസരങ്ങൾ നല്കുന്നു. സ്കൂളുകളിലും കോളേജുകളിലും അനുയോജ്യമായ ഗവേഷണ വിഷയങ്ങളിൽ പ്രഭാഷണ പരമ്പരകൾ ആസൂത്രണം ചെയ്യുന്നു. 
.
## അവലംബം
* http://www.insaindia.org 
* http://web-japps.ias.ac.in:8080/fellowship2012/ 

വർഗ്ഗം:ഇന്ത്യൻ അക്കാദമികൾ
വർഗ്ഗം:ഇന്ത്യൻ നാഷണൽ സയൻസ് അക്കാദമി
കല്യാണസൗഗന്ധികം

സിഞ്ചിബെറേസീ സസ്യകുടുംബത്തിലെ ഒരു ചെടിയാണ് ഏലപ്പൂച്ചെടി, സുഗന്ധി എന്നെല്ലാം അറിയപ്പെടുന്ന **കല്യാണസൗഗന്ധികം (Hedychium coronarium)**.

## രൂപവിവരണം

ചുവട്ടിലെ വിത്തുകിഴങ്ങിൽ നിന്നും മുകളിലേക്ക് രണ്ടു മിറ്ററോളം നീളത്തിൽ നാമ്പുനീട്ടി വളരുന്നു. തണ്ടിൽ ഒലിവ് പച്ച നിറമുള്ള അഗ്രം കൂർത്ത ഇലകൾ ഒന്നിനൊന്ന് എതിർദിശയിൽ ക്രമീകരിച്ചിരിക്കുന്നു. പൂക്കാലം വേനൽ പകുതിയോടെ ആരംഭിക്കുന്നു. തണ്ടിന്റെ അഗ്രഭാഗത്ത് സുഗന്ധമുള്ള വെള്ള പൂക്കൾ കൂട്ടമായി വിരിയുന്നു. ഒരു ദിവസത്തെ ആയുസു മാത്രമേ പൂക്കൾക്കുള്ളു. പൂക്കൾ ക്രമേണ കായ്കൾ ആകും; ഉള്ളിൽ നിറയെ ചുവന്ന വിത്തുകൾ കാണും.

## വിദേശങ്ങളിൽ
പല വിദേശ രാജ്യങ്ങളിലും കല്യാണസൗഗന്ധികം ലാൻഡ് സ്കേപ്പു ചെടിയായി വളർത്തുന്നുണ്ട്. ക്യൂബയുടെ ദേശീയ പുഷ്പമാണ് കല്യാണസൗഗന്ധികം. അവിടെ ഈ പുഷ്പം വനിതകൾ മുടിയിൽ ചൂടുക പതിവാണ്. തോട്ടത്തിൽ ഒരു കല്യാണസൗഗന്ധികമെങ്കിലും ഇല്ലെങ്കിൽ തങ്ങളുടെ കാർഷികവൃത്തി അപൂർണമെന്ന് ഇവിടുത്തെ കർഷകർ വിശ്വസിക്കുന്നു.

## പരിപാലനരീതി
വിത്തുകിഴങ്ങ് 20 സെന്റീമീറ്റർ നീളത്തിൽ കഷണങ്ങളാക്കി നടണം. രണ്ടുഭാഗം മണ്ണും രണ്ടുഭാഗം മണലും ഒരുഭാഗം ഇലപ്പൊടിയും കലർന്ന മിശ്രിതത്തിൽ നട്ടാൽ മതിയാകും.

## ഉപയോഗം
വിടരാത്ത പൂമൊട്ടുകൾ സലാഡ് പച്ചക്കറിപോലെ ഉപയോഗിക്കുന്ന പതിവുണ്ട്. പൂവിൽനിന്നു വേർതിരിക്കുന്ന പരിമളതൈലം അത്തർ നിർമ്മാണത്തിന് ഉപയോഗിക്കുന്നു. കിഴങ്ങിൽനിന്നെടുക്കുന്ന തൈലം വയറുവേദന ശമിപ്പിക്കും; വിരനാശിനിയായും ഉപയോഗിക്കുന്നു. ഇതിന്റെ തണ്ട് പേപ്പർ വ്യവസായത്തിൽ ഉപയോഗിച്ചുവരുന്നു.

## ചിത്രശാല

File:Hedychium_coronarium_-_കല്യാണസൗഗന്ധികം_01.JPG|കല്യാണസൗഗന്ധികം
File:Hedychium_coronarium_-_കല്യാണസൗഗന്ധികം_02.JPG|കല്യാണസൗഗന്ധികം
File:Hedychium_coronarium_-_കല്യാണസൗഗന്ധികം_03.JPG|കല്യാണസൗഗന്ധികം
File:Hedychium coronarium white ginger lily vijayanrajapuram2.jpg|thumb|പൂവും കേസരവും


## അവലംബം
* Flowers of India
* Plant of the Week 

വർഗ്ഗം:അലങ്കാരസസ്യങ്ങൾ
വർഗ്ഗം:ഔഷധസസ്യങ്ങൾ
വർഗ്ഗം:ശലഭപ്പുഴുക്കളുടെ ഭക്ഷണസസ്യങ്ങൾ
വർഗ്ഗം:കേരളത്തിലെ സസ്യജാലം
വർഗ്ഗം:കേരളത്തിലെ അപൂർവ്വവും വംശനാശഭീഷണിയുള്ളതുമായ സസ്യങ്ങൾ
പാളയങ്കോടൻ

thumb|പാളയൻ തോടൻ
ദക്ഷിണേന്ത്യയിൽ കണ്ടുവരുന്ന ഒരു ചെറു വാഴയിനമാണ് **പാളയംകോടൻ**. മൈസൂർ പഴം, മൈസൂർ പൂവൻ എന്നീ പേരുകളിലും അറിയപ്പെടുന്നു. താരതമ്യേന ചെറിയ പഴം ലഭിക്കുന്നതിനാൽ **ചെറുപഴം** എന്നപേരിലും അറിയപ്പെടുന്നു.

## പ്രത്യേകതകൾ
നല്ല പൊക്കവും കരുത്തുമുള്ളതാണ് പാളയൻ കോടൻ വാഴകൾ.ഇലകളുടെ മദ്ധ്യ ഞരമ്പിൽ കാണുന്ന പിങ്ക് നിറമാണ് മറ്റിനങ്ങളിൽ നിന്ന് ഇവയെ തിരിച്ചറിയാൻ സാധിക്കുന്നത്. പാളയംകോടന്റെ ഒരു കുലയിൽ എൺപതോളം പഴങ്ങളുണ്ടാകും. നീളം കുറഞ്ഞ ഉരുണ്ട കായ്കളാണ് പാളയൻ കോടന്. പഴുത്ത കായ്ക്ക് സുവർണ്ണ നിറമാണ്. പടലയിൽ നിന്ന് കൊഴിയാതെ കൂടുതൽ ദിവസം സൂക്ഷിക്കാൻ സാധിയ്ക്കുന്നു. വരൾച്ചയെ അതിജീവിയ്ക്കാനുള്ള കഴിവുണ്ട്. അധികം പരിചരണം ആവശ്യമില്ലാതെ തണലിലും വളക്കൂറു കുറഞ്ഞ മണ്ണിലും പാളയൻ കോടനെ വളർത്താം. കേരളത്തിൽ ഏറ്റവും അധികം കൃഷി ചെയ്യുന്ന ചെറുവാഴ പാളയംകോടനാണ്. 12-14 മാസത്തിൽ കുലവെട്ടാൻ സാധിയ്ക്കുന്ന ഈ വാഴപ്പഴത്തിന് നേരിയ പുളിരസമുണ്ട്. വാഴയിലയുടെ ആവശ്യത്തിനായും ഈ ഇനം നട്ടുവളർത്തുന്നു. പനാമ വിൽറ്റ്, ഇലപ്പുള്ളി എന്നീ രോഗങ്ങൾക്കെതിരെ പ്രതിരോധശക്തിയുണ്ട്. കൊക്കാൻ എന്ന വൈറസ്സ് രോഗം പെട്ടെന്ന് ബാധിയ്ക്കുന്നു. മാണവണ്ടിന്റെ ആക്രമണം ഈ ഇനത്തിന് താരതമ്യേന കുറവാണ്.

## ചിത്രശാല

File:Palayankodan Banana 10.jpg
File:Palayankodan Banana 07.jpg
File:Palayankodan Banana 05.jpg
File:PalayanKodanBanana.jpg


## അവലംബം

വർഗ്ഗം:വാഴയിനങ്ങൾ
റൊബസ്റ്റ

ഒരു വാഴയിനമാണ് **റൊബസ്റ്റ**. മദ്ധ്യകേരളത്തിൽ ചിലയിടങ്ങളിൽ ഇത് **ചിങ്ങൻപഴം** എന്ന പേരിലും അറിയപ്പെടുന്നു. അധികം ഉയരത്തിൽ വളരാത്ത ഒരു വാഴയിനമാണിത്. കയറ്റുമതിയ്ക്കായി വളരെ വിപുലമായ തോതിൽ കൃഷിചെയ്തിരുന്ന ഒരിനമാണിത്. വലിയ കുലയും കായും കട്ടിയുള്ള തൊലിയും മൃദുവായ ദശയുമുള്ള ഈ വാഴയിനം പത്താം മാസത്തിൽ വിളവെടുക്കാം. പഴം പഴുത്ത് കഴിഞ്ഞാൽ കുലയിൽ നിന്ന് എളുപ്പം പൊഴിഞ്ഞുവീഴുന്നു.


File:Cavendish bananas DS.jpg
File:Robusta_banana_001.jpg
File:Robusta_banana_002.jpg
File:Bananas.JPG|റൊബസ്റ്റ പഴം
പ്രമാണം:വാഴക്കുല.jpg|വാഴക്കുല


വർഗ്ഗം:കാവൻഡിഷ്‌ ഇനങ്ങൾ
വർഗ്ഗം:വാഴയിനങ്ങൾ
ഓർഡിനറി

കുഞ്ചാക്കോ ബോബൻ, ബിജു മേനോൻ,ആസിഫ് അലി,  ജിഷ്ണു രാഘവൻ എന്നിവരെ പ്രധാന കഥാപാത്രങ്ങളാക്കി സംവിധായകൻ കമലിന്റെ അസ്സിസ്റ്റൻ ഡയറക്ടറായി പ്രവർത്തിച്ച സുഗീത് ആദ്യമായി സംവിധാനം ചെയ്ത് 2012 മാർച്ച് 17-നു് പുറത്തിറങ്ങിയ മലയാളചലച്ചിത്രമാണ്  ***ഓർഡിനറി*** . പത്തനംതിട്ട ജില്ലയിലെ ഗവി, ഇടുക്കി ജില്ലയിലെ വാഗമൺ എന്നിവിടങ്ങളിലാണ് ചിത്രത്തിന്റെ പ്രധാനഭാഗങ്ങൾ ചിത്രീകരിച്ചിരിക്കുന്നത്.

## കഥാതന്തു
പത്തനംതിട്ട ബസ്സ് സ്റ്റാൻഡിൽ നിന്ന് ഗവിയിലേക്ക് സർവ്വീസ് നടത്തുന്ന കെ.എസ്.ആർ.ടി.സി. ബസ്സിലെ ഡ്രൈവറാണ് സുകു (ബിജു മേനോൻ). ആ ബസ്സിലെ കണ്ടക്ടറായി ജോലിയിൽ പ്രവേശിക്കുകയാണ് ഇരവി എന്ന ഇരവിക്കുട്ടൻപിള്ള (കുഞ്ചാക്കോ ബോബൻ). ഇവർ ഗവിയിലെത്തുന്നതും തുടർന്ന് ഒരിക്കൽ ഗവിയിലേക്കുള്ള യാത്രാ മദ്ധ്യേ ഒരു ഗവി നിവാസിയെ ഈ ബസ്സ് ഇടിച്ചിടുന്നതും അതേത്തുടർന്നുണ്ടാകുന്ന സംഭവവികാസങ്ങളുമാണ് ഈ ചിത്രം പറയുന്നത്.

## അഭിനേതാക്കൾ
* കുഞ്ചാക്കോ ബോബൻ – ഇരവിക്കുട്ടൻ പിള്ള
* ബിജു മേനോൻ – സുകു
* ആസിഫ് അലി – ഭദ്രൻ
* ജിഷ്ണു രാഘവൻ – ജോസ്
* ശ്രിത ശിവദാസ് – കല്യാണി
* ആൻ അഗസ്റ്റിൻ – അന്ന
* ചെമ്പൻ വിനോദ് ജോസ്- ഗവി എസ്ഐ
* ലാലു അലക്സ് – വേണു മാഷ്
* ബാബുരാജ് – വക്കച്ചൻ
* ധർമ്മജൻ ബോൾഗാട്ടി – ആന്റപ്പൻ
* സലീം കുമാർ – ആശാൻ
* കൊച്ചുപ്രേമൻ – പീതാംബരൻ
* നാരായണൻകുട്ടി
* നിയാസ് ബക്കർ- കെപിസി പ്രേമൻ

## ഗാനങ്ങൾ

## അവലംബം

## പുറത്തേക്കുള്ള കണ്ണികൾ

* 
* 
* ''ഓർഡിനറി''  – മലയാളസംഗീതം.ഇൻഫോ

വർഗ്ഗം:2012-ൽ പുറത്തിറങ്ങിയ മലയാളചലച്ചിത്രങ്ങൾ
വർഗ്ഗം:മറ്റ് ഭാഷകളിലേക്ക് പുനഃനിർമ്മിക്കപ്പെട്ട മലയാള ചലച്ചിത്രങ്ങൾ
വർഗ്ഗം:ബിജുമേനോൻ അഭിനയിച്ച ചലച്ചിത്രങ്ങൾ
വർഗ്ഗം:കുഞ്ചാക്കോ ബോബൻ അഭിനയിച്ച ചലച്ചിത്രങ്ങൾ
വർഗ്ഗം:വിദ്യാസാഗർ സംഗീതം നൽകിയ ചിത്രങ്ങൾ
വർഗ്ഗം:ജോജു ജോർജ് അഭിനയിച്ച ചലച്ചിത്രങ്ങൾ
വർഗ്ഗം:സുഗീത് സംവിധാനം ചെയ്ത ചലച്ചിത്രങ്ങൾ
മഞ്ഞപ്പുൽ മാണിക്യൻ

പാടത്തും നനവുള്ള പറമ്പുകളിലും കാണപ്പെടുന്ന നിലത്തൻ കുടുംബത്തിൽ ഉള്ള ഒരിനം സൂചിത്തുമ്പിയാണ് **മഞ്ഞപ്പുൽ മാണിക്യൻ** - **Western Golden Dartlet** (ശാസ്ത്രീയനാമം:- *Ischnura rubilio*).

ചെറുചെടികൾക്കും പുല്ലുകൾക്കുമിടയിലൂടെ നിലം‌പറ്റിയാണ് ഇവ സാധാരണയായി പറക്കുന്നത്. ആൺതുമ്പികളിൽ ഇലപ്പച്ച നിറത്തിലുള്ള ഉരസ്സും അതിൽ കറുത്തവരകളും കാണാം. ഇവയുടെ മഞ്ഞ വാലിന്റെ അഗ്രഭാഗത്തായി ഇളംനീലപ്പൊട്ടുകളും കാണപ്പെടുന്നു. പെൺതുമ്പികൾക്ക് ആൺതുമ്പികളോട് സാദൃശ്യമുണ്ടെങ്കിലും ശോഭ കുറവാണ്. ഇവയുടെ വാലിൽ കുത്തുകളും കറുത്തവരയും ഉണ്ട്. എന്നാൽ ആൺതുമ്പികളിലേതു പോലെ വാലിന്റെ അഗ്രത്തിൽ നീലപ്പൊട്ടുകൾ കാണപ്പെടുന്നില്ല.

ഇന്ത്യ, നേപ്പാൾ, പാകിസ്താൻ, ശ്രീലങ്ക, ചൈന, മ്യാന്മാർ, വിയറ്റ്നാം, ഭൂട്ടാൻ, തായ്‌ലന്റ്, ഫിലിപ്പീൻസ്, ജപ്പാൻ, ഇന്തോനേഷ്യ തുടങ്ങിയ രാജ്യങ്ങളിൽ ഇവയെ കണ്ടെത്തിയിട്ടുണ്ട്. നേരത്തെ ആസ്ത്രേലിയയിൽ കാണപ്പെടുന്ന *Ischnura aurora* എന്ന തുമ്പിയുടെ ഉപവർഗമായി കണക്കാക്കിയിരുന്നു. എന്നാൽ ഇവരണ്ടും തമ്മിൽ വ്യത്യാസമുണ്ടെന്ന്  കണ്ടെത്തി.

## ചിത്രശാല

Image:Golden dartlet male.jpg|ആൺ മഞ്ഞപ്പുൽ മാണിക്യൻ
Image:Golden dartlet female.jpg|പെൺ മഞ്ഞപ്പുൽ മാണിക്യൻ
Image:Golden dartlet mating pair at dandeli.jpg|ഇണചേരുന്ന മഞ്ഞപ്പുൽ മാണിക്യൻ തുമ്പികൾ
File:Ischnura rubilio-Kadavoor-2016-07-09-004.jpg|ഇണചേരുന്ന മഞ്ഞപ്പുൽ മാണിക്യൻ തുമ്പികൾ


## ഇതും കാണുക
* ഇന്ത്യയിലെ തുമ്പികളുടെ പട്ടിക
* കേരളത്തിലെ തുമ്പികൾ

## അവലംബം

## പുറത്തേക്കുള്ള കണ്ണികൾ

വർഗ്ഗം:സൂചിത്തുമ്പികൾ
അന്തർരാഷ്ട്ര ദാരിദ്ര നിർമാർജ്ജന ദിനം

അന്തർരാഷ്ട്ര ദാരിദ്രനിർമാർജ്ജന ദിനാചരണത്തിന്റെ തുടക്കം 1987 ഒക്ടോബർ 17നാണ്.   ദാരിദ്രം, അക്രമം, പട്ടിണി  എന്നിവയാൽ ലോകമെമ്പാടും ദുരിതമനുഭവിക്കുന്നവരെ മഹത്ത്വപ്പെടുത്തുന്നതിലേക്കായി അന്നേദിവസം  ലക്ഷത്തിൽപ്പരം ജനങ്ങൾ പാരിസ് പട്ടണത്തിൽ ഒത്തുകൂടി. തുടർന്നുള്ള വർഷങ്ങളിൽ ഈ ദിനം, ദാരിദ്രനിർമാർജ്ജന പ്രതിബദ്ധത ഉറപ്പിക്കാനും പ്രവർത്തങ്ങൾ ശക്തിപ്പെടുത്തുവാനുള്ള അവസരമായി വ്യക്തികളും സംഘടനകളും ഉപയോഗപ്പെടുത്തി വരുകയാണ്..  ഐക്യരാഷ്ട്രപൊതുസഭയുടെ 1993 മാർച്ച്‌ 31ലെ  നമ്പർ - 47 /196 തീരുമാനം അനുസരിച്ച്  ഒക്ടോബർ 17 അന്തർരാഷ്ട്ര ദാരിദ്രനിർമാർജ്ജന ദിനമായി പ്രഖ്യാപിച്ചു. 

കോപെൻഹേഗിലെ സാമൂഹ്യ ഉച്ചകോടിയെ തുടർന്ന് , 1997  മുതൽ 2006  വരെ, ആദ്യത്തെ  ദാരിദ്രനിർമാർജ്ജന ദശകമായി ആചരിക്കുവാൻ ഐക്യരാഷ്ട്രപൊതുസഭ 1995  ഡിസംബറിൽ തീരുമാനിച്ചു. 2015 ആകുമ്പോഴേക്കും ലോകത്തിലെ കഠിന ദാരിദ്ര്യം പകുതിയാക്കി കുറയ്ക്കുവാൻ 2000ത്തിലെ  സഹസ്രാബ്ദ ഉച്ചകോടിയിലെ ആദ്യത്തെ ലക്ഷ്യമായി  തീരുമാനമെടുത്തിട്ടുണ്ട്.  .

## അവലംബം

വർഗ്ഗം:വിശേഷദിനങ്ങൾ
വർഗ്ഗം:ഒക്ടോബർ 17
ഐറോസ്റ്റിയോൺ

അന്ത്യ ക്രിറ്റേഷ്യസ് കാലത്ത് ജീവിച്ചിരുന്ന ഒരു തെറാപ്പോഡ വിഭാഗം ദിനോസറാണ് **ഐറോസ്റ്റിയോൺ**. ഇവയുടെ ഫോസ്സിൽ കണ്ടുകിട്ടിയിട്ടുള്ളത് അർജന്റീനയിൽ നിന്നുമാണ്. ഏകദേശം 84 ദശലക്ഷം വർഷം മുൻപാണ്‌ ഇവ ജീവിച്ചിരുന്നത്. ഇവയുടെ ശ്വസനേന്ദ്രിയ വ്യൂഹസംവിധാനം പക്ഷികളോട് സമാനമാണ് എന്ന് കണ്ടെത്തിയിട്ടുണ്ട്.

## പേരിന്റെ അർഥം
ഇവയുടെ പേര് വരുന്നത്‌ രണ്ടു ഗ്രീക്ക് പദങ്ങളിൽ നിന്നുമാണ്. ἀήρ (aer, "air") എന്നാൽ വായു എന്ന് അർഥം; οστέον (osteon, "bone") എന്നാൽ അർഥം എല്ല് എന്നും. പേര് പോലെ തന്നെ ഇവയുടെ എല്ലുകളിൽ വായു അറകൾ ഉണ്ടായിരുന്നു.

## അവലംബം

വർഗ്ഗം:മാംസഭോജികളായ ദിനോസറുകൾ
വർഗ്ഗം:അന്ത്യ ക്രിറ്റേഷ്യസ് കാലത്തെ ദിനോസറുകൾ
ഡാനിയേൽ പേൾ

അൽ ഖാഇദ ബന്ധിയാക്കി കൊലപ്പെടുത്തിയ ഒരു അമേരിക്കൻ പത്രപ്രവർത്തകനാണ് **ഡാനിയേൽ പേൾ** (ഒക്ടോബർ 10, 1963 – ഫെബ്രുവരി 1, 2002). വാൾസ്ട്രീറ്റ് ജേർണലിന്റെ തെക്കനേഷ്യൻ ബ്യൂറോ ചീഫായി മുംബൈ കേന്ദ്രീകരിച്ച് പ്രവർത്തിച്ചുവരുമ്പോഴാണ് അദ്ദേഹം കൊലചെയ്യപ്പെടുന്നത്. ഷൂ ബോംബർ എന്ന പേരിലറിയപ്പെടുന്ന റിച്ചാർഡ് റായിഡും അൽ ഖായ്ദയും തമ്മിലുണ്ടെന്ന് ആരോപിക്കപ്പെട്ട ബന്ധം അന്വേഷിക്കുന്നതിനായി പേൾ പാകിസ്താനിലേക്ക് പോയപ്പോഴാണ് അൽ ഖായ്ദ അദ്ദേഹത്തെ ബന്ധിയാക്കുന്നതും തലയറുക്കുന്നതും.
2002 ജൂലൈയിൽ പാക് വംശജനായ ബ്രിട്ടീഷ് പൗരൻ അഹമദ് ഒമർ സഈദ് ഷെയ്ഖ് എന്നയാളെ പോളിനെ കൊലപ്പെടുത്തിയ കുറ്റത്തിനു തൂക്കിലേറ്റുകയുണ്ടായി.

## അവലംബം

വർഗ്ഗം:അമേരിക്കൻ പത്രപ്രവർത്തകർ
വർഗ്ഗം:1963-ൽ ജനിച്ചവർ
വർഗ്ഗം:കൊല ചെയ്യപ്പെട്ട മാധ്യമ പ്രവർത്തകർ
വർഗ്ഗം:2002-ൽ മരിച്ചവർ
ലീലാവതിയുടെ പെൺമക്കൾ

ഇന്ത്യൻ ശാസ്ത്രരംഗത്ത് തനതായ സ്ഥാനം നേടിയെടുത്ത നൂറോളം ശാസ്ത്രജ്ഞകളുടെ ജീവിതാനുഭവങ്ങൾ പ്രതിപാദിക്കുന്ന ലേഖനസമാഹാരമാണ് **ലീലാവതിയുടെ പെൺമക്കൾ**. ഇന്ത്യൻ അക്കാദമി ഓഫ് സയൻസസ് (ബാംഗ്ളുർ), 2008-ലാണ് ഇത് പുസ്തകരൂപത്തിൽ പ്രസിദ്ധീകരിച്ചത്. ഇതിന്റെ മലയാള പരിഭാഷ നിർവഹിച്ചിരിക്കുന്നത്  കെ. രമയാണ്.  കേരള ശാസ്ത്രസാഹിത്യ പരിഷത്താണ് പ്രസാധകർ.

ഇന്ത്യയുടെ വിവിധഭാഗങ്ങളിൽ നിന്നുളള ഈ മഹിളകൾ ശാസ്ത്രത്തിന്റെ പാത തെരഞ്ഞെടുക്കാനും അതിൽ തന്നെ ഉറച്ചു നിൽക്കാനും കാരണമായ സാഹചര്യങ്ങളേയും, ശക്തികളേയും, വ്യക്തികളേയും ഓരോ ലേഖനവും വിവരിക്കുന്നു. 

ലീലാവതി പന്ത്രണ്ടാം ശതകത്തിൽ ജീവിച്ചിരുന്ന ഗണിതപണ്ഡിതനായ ഭാസ്കരാചാര്യൻ രചിച്ച നിബന്ധമാണ്. അങ്കഗണിതവും,ബീജഗണിതവും, ജ്യാമിതിയും അടങ്ങിയ ഇതിലെ ഓരോ ശ്ളോകവും പുത്രി ലീലാവതിയെ അഭിസംബോധന ചെയ്തു കൊണ്ടുളളതാണ്. ലീലാവതി ഗണിതത്തിൽ സമർത്ഥയായിരുന്നു എന്നു കരുതപ്പെടുന്നു. 

## ഉള്ളടക്കം
മലയാളിയും ഇന്ത്യയിലെ ആദ്യത്തെ വനിതാസസ്യശാസ്ത്രജ്ഞയുമായ ഇ.കെ. ജാനകിയമ്മാൾ, മദ്രാസിലെ ഭൗതികശാസ്ത്രജ്ഞയും അർബു ദരോഗിയുമായിരുന്ന ബി. വിജയലക്ഷ്മി, കൊൽക്കത്തയിലെ അസീമ ചാറ്റർജി തുടങ്ങി 98 ഓളം വനിതാശാസ്ത്രജ്ഞരെ പരിചയപ്പെടു ത്തുകയാണ് ഈ ശാസ്ത്രഗ്രന്ഥം.
## അവലംബം


വർഗ്ഗം:ശാസ്ത്രസാഹിത്യകൃതികൾ
നിസാൻ

**നിസാൻ ** (ജപ്പാനി ഭാഷ : 日産自動車株式会社|Nissan Jidōsha ) ലോകത്തിലെ മുൻനിര വാഹന നിർമാതാക്കൾ. ആസ്ഥാനം ജപ്പാനിലെ യോകഹോമ .ഇന്ത്യയിൽ ചെറു കാറുകളായ സണ്ണി പുറത്തിറക്കുന്നു .
1933 ൽ സ്ഥാപിതമായ ഈ കമ്പനിയിൽ 2011 ലെ  കണക്കുപ്രകാരം 155,099 പേർ ജോലി ചെയ്യുന്നു.
## പ്രധാന ഉത്പന്നങ്ങൾ
* നിസ്സാൻ പട്രോൾ (ഓഫ്‌ റോഡ്‌ വാഹനം)  *പാത്ത് ഫൈന്റെർ (എസ് യു വി ) *അൾടിമ (കാർ) * സണ്ണി (കാർ) *ഉർവാൻ (ഒമ്നിബസ്)

File:2011 Nissan Altima -- NHTSA 1.jpg|അൾടിമ
പ്രമാണം:Safari(sdfPatrol).jpg|നിസ്സാൻ പട്രോൾ


വർഗ്ഗം:വാഹന നിർമ്മാണ കമ്പനികൾ
വർഗ്ഗം:ബഹുരാഷ്ട്ര കമ്പനികൾ
വർഗ്ഗം:കാർ നിർമ്മാണ കമ്പനികൾ
വർഗ്ഗം:ഇന്ത്യയിലെ വാഹന നിർമ്മാണ കമ്പനികൾ
യന്ത്രവിദഗ്ദ്ധൻ

സാങ്കേതിക വിദ്യയിലും ഗണിതശാസ്ത്രത്തിലും ഉള്ള അറിവുകൾ ഉപയോഗിച്ച്, ഏതെങ്കിലും സംഗതി നിർമ്മിക്കുകയോ, സംരക്ഷിച്ചു നിലനിർത്തുകയോ, പ്രശ്നങ്ങൾക്ക് പരിഹാരം കാണുകയോ ചെയ്യുന്ന ഒരു ആളാണ് **യന്ത്രവിദഗ്ദ്ധൻ അഥവാ എഞ്ചിനീയർ** (***ആംഗലം***: **Engineer**). ഒരു സിവിൽ എഞ്ചിനീയർ വസ്തുക്കളുടെയും കെട്ടിടങ്ങളുടെയും, യന്ത്രങ്ങളുടെയും രൂപ രേഖയും മതിപ്പ്‌ ചെലവും കണക്കാക്കുകയും ചെയ്യുന്നു. ലാറ്റിൻ ഭാഷയിലുള്ള ഈ വാക്കിന്റെ ഒരു അർത്ഥം നിർമ്മിക്കാൻ എന്നാണ്.
   
## അവലംബം

വർഗ്ഗം:എഞ്ചിനീയർമാർ
വർഗ്ഗം:എൻജിനീയറിങ്ങ്
വർഗ്ഗം:ശാസ്ത്രമേഖലയുമായി ബന്ധപ്പെട്ട് പ്രവർത്തിക്കുന്നവർ
സി. കുഞ്ഞിക്കൃഷ്ണൻ നായർ

ഒന്നാം കേരളനിയമസഭയിൽ കാസർഗോഡ് നിയോജകമണ്ഡലത്തേയും രണ്ടാം കേരളനിയമസഭയിൽ പയ്യന്നൂർ നിയോജകമണ്ഡലത്തേയും പ്രതിനിധീകരിച്ച ഒരു രാഷ്ട്രീയ നേതാവായിരുന്നു **സി. കുഞ്ഞിക്കൃഷ്ണൻ നായർ** (23 സെപ്റ്റംബർ 1922 - 01 ഡിസംബർ 2004). കോൺഗ്രസ് പ്രതിനിധിയായാണ് കേരളനിയമസഭയിലേക്കെത്തിയത്.

## അധികാരസ്ഥാനങ്ങൾ

* എ.ഐ.സി.സി. അംഗം
* കെ.പി.സി.സി. അംഗം
* കണ്ണൂർ ജില്ലാ കോൺഗ്രസ് സമിതി പ്രസിഡന്റ്
* ഡി.ഡി.സി. അംഗം

## തിരഞ്ഞെടുപ്പുകൾ

## അവലംബം

വർഗ്ഗം:1922-ൽ ജനിച്ചവർ
വർഗ്ഗം: 2004-ൽ മരിച്ചവർ
വർഗ്ഗം:സെപ്റ്റംബർ 23-ന് ജനിച്ചവർ
വർഗ്ഗം:ഡിസംബർ 1-ന് മരിച്ചവർ
വർഗ്ഗം:കേരളത്തിലെ ഇന്ത്യൻ നാഷണൽ കോൺഗ്രസ് പ്രവർത്തകർ
വർഗ്ഗം:ഒന്നാം കേരള നിയമസഭാംഗങ്ങൾ
വർഗ്ഗം:രണ്ടാം കേരള നിയമസഭാംഗങ്ങൾ